title: Sami Sirviö (pesäpalloilija)

text: Sirviö teki debyyttinsä pelinjohtajana kaudella 2007 Pattijoen Urheilijoissa, joka voitti tuona vuonna Superpesiksen runkosarjan. Kaudella 2008 Pattijoki voitti seurahistoriansa ensimmäisen Suomen mestaruuden ja Sirviö valittiin vuoden pelinjohtajaksi. Mestaruuden jälkeen hän piti välivuoden, jonka jälkeen siirtyi kaudeksi 2010 Hyvinkään Tahkon pelinjohtajaksi kolme kautta tehtävässä toimineen Miika Rantatorikan tilalle. Kaudet 2011 ja 2012 hän toimi jälleen Pattijoen Urheilijoiden pelinjohtajana ja joukkue voitti molempina vuosina SM-pronssia. Sirviö on toiminut myös kahdesti Lännen pelinjohtajana Itä–Länsi-ottelussa, vuosina 2007 ja 2012. Kauden 2013 ajan Sirviö piti välivuotta, mutta sen jälkeen hän solmi Tahkon kanssa sopimuksen kaudesta 2014 optiolla seuraavasta kaudesta.


title: Sami Sirviö (pesäpalloilija)

text: Sirviö on työskennellyt myös liikunnanopettajana. Tällä hetkellä hän opettaa liikuntaa ja terveystietoa Yhtenäiskoulussa Helsingin Käpylässä.


title: Urin Alpit

text: Urin Alpit () on Länsi-Alppien osa, joka sijaitsee Keski-Sveitsissä. Vuoristo sijaitsee useiden kantonin alueella, joita ovat Obwalden, Valais, Luzern, Bern, Uri ja Nidwalden. Urin Alppeja ympäröi lännessä Bernin Alpit, etelässä Lepontiset Alpit ja idässä Glarusin Alpit.


title: Urin Alpit

text: Urin Alppien korkein huippu on 3 630 metriä merenpinnan tasoa korkeammalle kohoava Dammastock.


title: Mika Kilpeläinen

text: Mika Kilpeläinen (s. 22. toukokuuta 1974) on joensuulaisen pesäpallon miesten Superpesis-seura Joensuun Mailan pelinjohtaja kaudella 2010. Kilpeläinen on ammatiltaan koulunjohtaja.


title: Mika Kilpeläinen

text: Kilpeläinen on pelannut pelaajaurallaan yhteensä 105 pääsarjan ottelua IPV:n, Sotkamon Jymyn, Oulun Lipon ja Joensuun Mailan joukkueissa. Viimeisen kautensa pelaajana Kilpeläinen pelasi vuonna 2005, jonka jälkeen Kilpeläinen siirtyi valmennus- ja pelinjohtajatöihin. Kaudella 2006 Kilpeläinen toimi Sotkamon Jymyn 2. pelinjohtajana ja valmentajana.


title: Mika Kilpeläinen

text: Kilpeläinen siirtyi Mailaan pelinjohtajaksi kaudeksi 2010 Mikko Hylkilän paikalle. Kilpeläinen on aiemmin toiminut myös Sotkamon Jymyn A- ja B-poikien pelinjohtajana.


title: Michaël Fabre

text: Michaël Fabre (, s. 15. heinäkuuta 1984 Draguignan, Var) on ranskalais-algerialainen jalkapallomaalivahti. Hän edustaa Algerian pääsarjassa pelaavaa MC Algeria.


title: Michaël Fabre

text: Fabre aloitteli ammattilaisuraansa Fiorentinassa, jonne hän siirtyi Bolognan junioreista. Peliaikaa ei kuitenkaan tullut ja Fabre palasi Ranskaan vuonna 2003 allekirjoitettuaan kolmen vuoden sopimuksen Ligue 2:ssa pelanneen Sedanin kanssa. Peliaikaa ei kertynyt kuin viiden ottelun verran kolmen kauden aikana ja hän päätti vaihtaa seuraa. Uusi seura löytyi Ranskan kolmanneksi korkeimmalta sarjatasolta Championnat Nationalista Clermontista, jossa hän nousi heti ykkösvahdin rooliin. Joukkue nousi myös kaudeksi 2007-2008 Ligue 2:een. Fabre on sittemmin pitänyt ykkösvahdin roolinsa.


title: Michaël Fabre

text: Kaudeksi 2011–2012 Fabre siirtyi lainalle toiseen Ligue 2:ssa pelanneeseen seuraan RC Lensiin.


title: Michaël Fabre

text: Fabre on pelannut Ranskan alle 15-, 16-, 17-, 18- ja 21-vuotiaiden maajoukkueessa 2000-luvun alussa. Hän on muun muassa voittamassa MM-kultaa Ranskan alle 17-vuotiaiden maajoukkueessa vuonna 2001.


title: Michaël Fabre

text: Huhtikuussa 2010 Fabre kertoi olleensa pettynyt, kun Algerian valmentaja Rabah Saâdane ei valinnut häntä vuoden 2010 MM-kisajoukkueeseen. Sitä ennen Saadane oli kierrellyt pitkin Eurooppaa etsien joukkueelle kolmatta maalivahtia kisoihin. Fabre on siitä huolimatta kertonu olevansa halukas edustamaan isänsä kotimaata tulevaisuudessa.


title: Michaël Fabre

text: 9. lokakuuta 2011 Fabre oli ensimmäistä kertaa Algerian maajoukkueen mukana Afrikan kisojen karsintaottelussa Keski-Afrikan tasavaltaa vastaan, jossa hän toimi maansa varamaalivahtina.


title: Michaël Fabre

text: Fabre syntyi Draguignanissa, Varissa lähellä välimerta algerialaiselle isälle ja ranskakaiselle äidille. Hänen isänsä Mohamed Belkacem muutti viisivuotiaana isoäitinsä kanssa Oranista Ranskaan, jossa hän tapasi myöhemmin Fabren äidin Veronique Fabren. Pariskunta ei kuitenkaan mennyt naimisiin ja Michaël päätti veljensä tavoin ottaa käyttöön äitinsä sukunimen.


title: Jukka-Pekka Karttunen

text: Jukka-Pekka Karttunen (s. 21. elokuuta 1974) on suomalainen pesäpallovaikuttaja. Hän toimii Kirittärien naisten Superpesis-joukkueen pelinjohtajana.


title: Jukka-Pekka Karttunen

text: Karttusen kasvattajaseurana toimi Puurtilan Kisa-Pojat, jossa hän pelasi Suomensarjaa 1992–1997 ja 2001. Pelaajaurallaan Karttunen pelasi Kouvolan Pallonlyöjissä (1998), Mäntyharjun Virkistyksessä (2002–2003), Jyväskylän Lohessa (2004–2006) ja Lievestuoreen Kisassa (2009). Ykköspesiksessä hän pelasi kaudet 1997–1998, 2002 ja 2004.


title: Jukka-Pekka Karttunen

text: Karttunen on toiminut pelinjohtajana Jyväskylän Lohessa miesten Suomensarjassa (2005–2006), Jyväskylän Kirissä miesten Superpesiksessä (2010–2011) sekä Kankaanpään Mailassa miesten Superpesiksessä (2014–2016).


title: PhysX

text: PhysX on reaaliaikainen fysiikkamoottori ja SDK, joka oli alkujaan Ageian omistuksessa. Nvidia osti kuitenkin Ageian helmikuussa 2008 ja sai täten oikeudet haltuunsa. Sekä PhysX:n moottori että SDK ovat ilmaisia Windowsin ja Linuxin käyttäjille. SDK on myös saatavilla PlayStation 3:lle.


title: Alphaville

text: Alphaville voi viitata:


title: Risto Ojanperä

text: Risto Ojanperä (s. 8. tammikuuta 1965 Alajärvi, Suomi) on entinen suomalainen pesäpalloilija ja nykyinen pelinjohtaja. Ojanperä toimii Suomen Pesäpalloliiton koulutus- ja valmennuspäällikkönä.


title: Risto Ojanperä

text: Ojanperä on pelannut omalla peliurallaan Superpesiksessä kausina 1989 ja 1990, jolloin hän pelasi Seinäjoen Maila-Jussien joukkueessa. Kahden pääsarjakauden jälkeen Ojanperä siirtyi Ykköspesikseen nostamaan Riihimäen Pallonlyöjiä pääsarjaan.


title: Risto Ojanperä

text: Ojanperä aloitti pelinjohtajaurana kaudella 1994 kun hän aloitti Nurmon Jymyn pelinjohtajana Ykköspesiksessä. Ojanperä johti peliä Nurmossa kahden kauden ajan jonka jälkeen hän siirtyi Seinäjoelle kaksoisvirkaa Maila-Jussien A-poikien Superpesiksen pelinjohtajaksi ja naisten Ykköspesiksen pelinjohtajaksi. Kahden kauden jälkeen Ojanperä siirtyi Alajärven Ankkureiden pelinjohtajaksi kausiksi 1998 ja 1999.


title: Risto Ojanperä

text:
Kausina 2000 ja 2001 Ojanperä toimi naisten Superpesis-joukkueen Peräseinäjoen Toiveen pelinjohtajana ja siirtyi kaudeksi 2002 samassa sarjassa pelanneen Kirittärien pelinjohtajaksi. Kaudella 2003 Ojanperä palasi Etelä-Pohjanmaalle Koskenkorvan Urheilijoiden pelinjohtajaksi. Hän sai kuitenkin potkut kesken kauden 2004.
Kaudeksi 2005 Ojanperä palasi takaisin Peräseinäjoelle tällä kertaa fuusioseura Petojussien pelinjohtajaksi. Ojanperä jatkoi virassa vuoteen 2007, jonka jälkeen hän jätti tehtävät. Ojanperä siirtyi Pesäpalloliiton koulutus- ja valmennuspäälliköksi 15. marraskuuta 2007 alkaen. Kaudella 2008 Ojanperä teki puolen kauden mittaisen paluun pelinjohtajaksi Vimpelin Vetoon kesken kauden erotetun Matti Iivarisen tilalle. Kauden jälkeen Ojanperä kuitenkin piti välivuoden, jatkaen tehtävässä jälleen kaudella 2010. Ojanperä toimi Vimpelon Vedon pelinjohtajana 2010-2013 ja syyskuussa 2013 hänen uutisoitiin siirtyvän 2+1 vuotisella sopimuksella naisten Superpesis-joukkue Porin Pesäkarhujen pelinjohtajaksi. Kesken kauden 2018 Ojanperä palasi Ankkureiden pelijohtajaksi.


title: Lukkarilan pesäpallostadion

text: Lukkarilan pesäpallostadion on Lapualla sijaitseva pesäpallokenttä. Se toimii naisten Superpesis-seura Lapuan Virkiän kotikenttänä. Pesäpallokentällä on katettua katsomotilaa noin 700 hengelle ja muuta katsomotilaa noin 1000 henkilölle.


title: Lukkarilan pesäpallostadion

text: Lapuan pesäpallokentän yleisöennätys on syntynyt 2. syyskuuta 1990 toisessa finaaliottelussa Virkiä-Viinijärven Urheilijat, jolloin paikalla oli katsomassa 3392 henkilöä.


title: Mathieu Valbuena

text: Mathieu Valbuena (s. 28. syyskuuta 1984 Bruges, Gironde) on ranskalainen jalkapalloilija, pelipaikaltaan keskikenttäpelaaja. Valbuena edustaa Turkin liigassa pelaavaa Fenerbacea. Hän edusti Ranskaa vuoden 2010 MM-kilpailuissa ja vuoden 2012 EM-kilpailuissa sekä vuoden 2014 MM-kilpailuissa.


title: Kolmosraskaus

text: Kolmosraskaus on monisikiöraskaus, jossa nainen kantaa raskauden aikana kohdussaan kolmea sikiötä kerralla. Kyseessä on riskiraskaus, sillä sekä raskaana oleva nainen että syntymättömät sikiöt joutuvat huomattavasti kovemmalle rasitukselle kuin normaalissa yhden sikiön raskaudessa.


title: Kolmosraskaus

text: Kolmosraskaudet ovat jonkin verran lisääntyneet erilaisten hormoni- ja hedelmöityshoitojen seurauksena, jolloin kohtuun lisätään useampi kuin yksi alkio, jotta edes yksi niistä kiinnityisi kohdun seinämään ja alkaisi kehittyä sikiöksi. Kolmosraskaus voi alkaa myös täysin spontaanisti ilman minkäänlaisia hormoni- tai hedelmöityshoitoja. Kolmosraskauden riskiä lisää geeniperimä, erityisesti äidin puolen suvussa.


title: Kolmosraskaus

text: Suomessa on vuosittain noin 20 kolmosraskautta.


title: Kolmosraskaus

text: Yleisin kolmosraskauden syy on se se, että naiselta irtoaa kaksi munasolua, jotka kummatkin hedelmöittyvät kohdatessaan siittiön ja sen jälkeen toinen niistä jakautuu kahtia. Näin ollen kolmosista on kaksi identtistä, jotka ovat samaa sukupuolta ja heillä on sama veriryhmä ja yksi epäidenttinen, joka voi olla kumpaa sukupuolta tahansa.


title: Kolmosraskaus

text: Naiselta voi myös irrota kolme munasolua, jotka kaikki hedelmöittyvät kohdatessaan siittiön. Tässä tapauksessa kolmoset ovat kaikki keskenään epäidenttisiä ja voivat olla kumpaa sukupuolta tahansa.


title: Kolmosraskaus

text: Kolmas ja harvinaisin vaihtoehto on se, että naiselta irtoaa yksi munasolu, joka hedelmöittymisen jälkeen jakautuu ensin kahtia, ja sen jälkeen toinen puolikas jakautuu vielä kerran kahtia. Näin ollen kolmoset ovat keskenään identtisiä, kaikki samaa sukupuolta ja heillä on sama veriryhmä.


title: Kolmosraskaus

text: Kolmoset syntyvät lähes poikkeuksitta keskosina, useimmiten raskausviikoilla 31–35. Normaali täysimittainen raskaus kestää 40 viikkoa.


title: Kolmosraskaus

text: Synnytykseen liittyvien suurten riskien vuoksi kolmoset synnytetään yleensä suunnitellulla keisarileikkauksella. Lapset painavat noin kaksi kiloa. Koska kolmoset ovat syntyessään keskosia, heidän on oltava sairaalahoidossa muutamista päivistä useisiin viikkoihin tai jopa kuukausiin.


title: Kolmosraskaus

text: Kolmosraskauksiin liittyviä riskejä ovat muun muassa ennenaikainen synnytys, keskosuus, alhainen syntymäpaino ja jonkin verran suurempi sikiökuolleisuus. Osa riskeistä selittyy sillä, että kolmosilla on kohdussa huomattavasti vähemmän tilaa kasvaa kuin normaalissa yhden sikiön raskaudessa.


title: Exhibit B: The Human Condition

text: Exhibit B: The Human Condition on metalliyhtye Exoduksen toistaiseksi uusin albumi. Albumi julkaistiin toukokuussa 2010 levymerkillä Nuclear Blast.


title: Exhibit B: The Human Condition

text: Albumi debytoi Suomen virallisen listan sijalle 50.


title: Pedro Fages

text: Pedro Fages ”El Oso” Beletan (katalaaniksi "Pere Fages i Beleta", 1734–1794) oli espanjalainen tutkimusmatkailija ja sotilas. Hän toimi Alta Californian sotilaskuvernöörinä vuosina 1770–1774. Fages myös oli mukana tutkimassa muun muassa San Franciscon lahtea ja San Diegoa.


title: Pedro Fages

text: Pedro Fagesia on jälkeenpäin käytetty joissakin elokuvissa. Vuonna 1955 ilmestyneessä yhdysvaltalaiselokuvassa "Miekalla ja ristillä" Fagesin henkilöhahmo oli pääroolissa. Tuolloin häntä näytteli Victor Junco.


title: Scarface (rap-artisti)

text: Scarface (oikealta nimeltään Brad Jordan, s. 9. marraskuuta 1970) on yhdysvaltalainen rap-artisti, musiikkituottaja ja näyttelijä. Hän on rap-yhtye Geto Boysin jäsen.


title: Scarface (rap-artisti)

text: Ennen kuin Brad Jordan tuli tutuksi Scarfacena, hän kutsui itseään Aksheniksi (lausutaan Action). 1980-luvun Houstonin rap-piireissä hän tutustui James Smithiin (J. Prince), joka perusti Rap-A-Lot Recordsin. James Smith toimi Geto Boysin taustajoukoissa ja halusi, että Brad liittyisi myös ryhmään. Brad liittyikin Geto Boysiin yhtyeen toista levyä tehtäessä. Albumi "Grip It! On That Other Level" (1989) tuli monille tutuksi väkivaltaisten ja hyökkäävien sanoitustensa takia. Näihin aikoihin Brad Jordan vaihtoi taiteilijanimen Scarfaceksi elokuvan "Scarface – arpinaama" vaikutuksesta. Viimein Geto Boys teki läpimurron kolmannen levyn "We Can't Be Stopped" (1991) myötä..


title: Scarface (rap-artisti)

text: Vuonna 1991 Scarface julkaisi ensimmäisen sooloalbuminsa "Mr. Scarface Is Back". Vuonna 1993 ilmestyi artistin toinen sooloalbumi "The World Is Yours". Samoihin aikoihin Willie D erosi Geto Boysin riveistä. Tämä oli suuri menetys yhtyeelle ja siksi Scarface rupesi panostamaan enemmän soolouraansa. Vuonna 1994 ilmestyi kolmas sooloalbumi "The Diary" ja vuonna 1997 "The Untouchable". Viimeksi mainitulla levyllä esiintyivät muun muassa Dr. Dre, Ice Cube ja 2Pac. Vuonna 1998 Scarface julkaisi kahden levyn "My Homies" -albumin, jolla oli mukana tuolloin kuuluisia Southside Rap -artisteja.


title: Scarface (rap-artisti)

text: Vuonna 2000 Scarface julkaisi kuudennen sooloalbuminsa "The Last of a Dying Breed", joka sai positiivisia arviointeja. Vuonna 2001 hän sai Source Awardissa Lyricist of the Year -tunnustuspalkinnon. Vuonna 2002 Scarfacelle tarjottiin lupavaa sopimus Def Jamilta. Def Jam halusi, että Scarface toimisi Def Jamin tytäryhtiön Def Jamin Southin presidenttinä. Loppujen lopuksi Scarface suostuikin tähän sopimukseen ja ensi töikseen allekirjoitti sopimuksen Ludacrisille, josta tuli suuri tähti. Samana vuonna hän julkaisi uuden sooloalbuminsa "The Fixin". Vuonna 2005 Geto Boys palasi takaisin ja he julkaisivat "The Foundation" -levyn. Samana vuonna Scarface julkaisi myös oman sooloalbuminsa "Balls and My Word" Rap-A-Lot Recordsin riveissä. Vuonna 2006 Scarface oli mukana perustamassa rap-yhtyettä nimeltä The Product ja vuonna 2006 he julkaisivat debyyttialbuminsa "One Hunid". Samana vuonna Scarface julkaisi vielä yhdeksännen sooloalbuminsa "My Homies, Part 2". Vuonna 2007 ilmestyi "Made"-albumi. Vuonna 2009 Scarface ilmoitti vetäytyvänsä rap-alalta ja julkaisi viimeisen albuminsa "Emeritus". Vuonna 2010 HipHopDX:lle antamassaan haastattelussa Scarface kuitenkin puhui jo uuden levynsä tekemisestä.


title: Leiraksen lääkeainetehdas

text: Leiraksen lääkeainetehdas on tehdas, joka aloitti lääkeaineiden valmistuksen vuonna 1960. Se oli Suomen ensimmäinen lääkeainetehdas.


title: Leiraksen lääkeainetehdas

text: Vanha tehdasrakennus sijaitsi Artukaisten lentokentän kiitotien eteläpuolella, Huhtamäen tehdasalueella Jalostaja Oy:n rakennuksen lähellä Turussa.


title: Leiraksen lääkeainetehdas

text: Vuoteen 2001 asti Leiraksen lääkeainetehdas oli osa Leirasta ja kuului Huhtamäki-konserniin. Leiraksen lääkeainetehdas on toiminut nimellä "Leiraksen lääkeainetehdas", "Leiras Fine Chemicals Oy" sekä nykyään nimellä "PCAS Finland Oy".


title: Leiraksen lääkeainetehdas

text: Lääkeainetehtaan suunnittelu aloitettiin jo vuonna 1958. Vuonna 1960 käyttöönotetun lääkeainetehtaan alkuperäinen tarkoitus oli tutkia ja kehittää uusia valmistusmenetelmiä. Suurin osa tuotannosta meni vientiin, osa Leiraksen lääketehtaan valmisteisiin ja muille kotimaan lääketehtaille. Ensimmäinen tehdas oli suunniteltu alkuaan lähinnä koetehtaaksi, mutta toiminta laajeni, ja laajennusosien rakentamisen myötä vähitellen tehtaasta tuli myös tuotantolaitos.


title: Leiraksen lääkeainetehdas

text: Pääosa tuotteista oli synteettisiä lääkeaineita. Mutta tuotanto-ohjelmassa oli myös ergot-alkaloidien valmistusta, joita eristettiin itse sopimusviljelyksillä tuotetuista torajyvistä. 1970-luvun alussa torajyväviljely oli jo säännöllistä ja tuotantoa varten viljeltyä alaa noin 200 hehtaaria. Viljelyssä käytettiin hyväksi "Claviceps purpurea" -sientä, jonka rihmastopahka muodosti torajyvän.


title: Leiraksen lääkeainetehdas

text: Tehtaalla tutkittiin ja kehitettiin myös bioteknisiä menetelmiä. 1970-luvun alkupuolella hankittiin tuotantoon fermentointilaitteisto, joilla pyrittiin torajyvän sukulaissieni "Claviceps paspalian" tuottamiseen liuoksessa, jolloin sitä oli mahdollista käyttää ns. puolisynteettisten alkaloidien valmistukseen.


title: Leiraksen lääkeainetehdas

text: Vanha tehdas purettiin teknisesti vanhentuneena vuonna 1989. Nykyinen tehdasrakennus on vuodelta 1983.


title: Leiraksen lääkeainetehdas

text: PCAS Finland Oy on suomalainen hienokemian alan yritys, joka on erikoistunut farmaseuttisesti aktiivisten aineiden kehitykseen ja valmistukseen lääketeollisuudelle.


title: Staatsfeind Nr. 1

text: Staatsfeind Nr. 1 on Bushidon kolmas sooloalbumi, jonka julkaisi ersguterjunge marraskuussa 2005. Se sijoittui parhaimmillaan Itävallan TOP 40 listan sijalle 13 vuonna 2005. Levyltä julkaistiin kaksi singleä Endgegner ja Augenblick.


title: Staatsfeind Nr. 1

text: Albumi myi kultaa Saksassa.


title: Marshall Flinkman

text: Marshall J. Flinkman on kuvitteellinen hahmo yhdysvaltalaisessa televisiosarjassa "Alias". Häntä esittää näyttelijä Kevin Weisman.


title: Marshall Flinkman

text: Marshall on luonteeltaan panikoiva, ujo ja sosiaalisesti epävarma, hän usein änkyttää puhuessaan ja eksyy asiasta. Hän tekee myös viittauksia elokuviin ja kirjallisuuteen. Monet pitävät hänen käyttäytymistään omituisena.


title: Marshall Flinkman

text: Marshall J. Flinkman syntyi 29. joulukuuta 1971 Los Angelesissa, Yhdysvalloissa. Hänet rekrytoitiin Arvin Sloanen alaisuuteen SD-6:en, CIA:n salaiseen osaan, vuonna 1997. Hänestä tuli tekniikkapuolen johtaja, joka suunnittelee kaikki laitteet, joita muut käyttävät kenttäoperaatioilla. Hän pyytää välillä kollegaansa Sydney Bristow'ta ottamaan kuvia eri maiden nähtävyyksistä pitääkseen yllä peitetyötään, minkä hän on uskotellut äidilleen.


title: Marshall Flinkman

text: Marshall työskentelee SD-6:n tekniikassa. Hän ei tiedä, että SD-6 kuuluu oikeasti terroristiorganisaatio Allianssiin. Toisella kaudella CIA onnistuu vihdoin kaatamaan SD-6:n ja Allianssin, minkä jälkeen Marshall siirtyy CIA:n palvelukseen ja hänestä tulee tärkeä osa tiimiä. Kaudella Marshall joutuu ensimmäistä kertaa kentälle, minkä seurauksena hänet kidnapataan. Myöhemmin hän löytää yhteisen sävelen NSA:n agentti Carrie Bowmanin kanssa ja alkaa seurustella hänen kanssaan.


title: Marshall Flinkman

text: Kaksi vuotta myöhemmin Marshall on liikuttunut saadessaan tietää kuolleeksi luullun Sydneyn olevan elossa. Carrie odottaa parin ensimmäistä lasta. Myöhemmin pari menee naimisiin ja Carrie synnyttää pojan, Mitchellin. Myöhemmin vakoojaksi paljastunut Lauren Reed ampuu Marshallia, mutta hän selviää.


title: Marshall Flinkman

text: Neljännellä kaudella Marshall värvätään CIA:n salaiseen osastoon, APO:on, mistä hän ei saa kertoa kenellekään, edes Carrielle. Kaudella Sydney siepataan ja Marshall joutuu pelastamaan hänet. Viidennellä kaudella Marshall ystävystyy uuden tietokone-ekspertti Rachel Gibsonin kanssa. Arvin Sloane sieppaa heidät kauden lopussa, mutta heidät pelastetaan. Sarja päättyy, kun näytetään vuosia eteenpäin, jolloin selviää, että Marshallilla ja Carriella on kolme poikaa ja neljäs tuloillaan.


title: Mr. Scarface Is Back

text: Mr. Scarface Is Back on rap -artisti Scarfacen ensimmäinen albumi, joka ilmestyi 3. lokakuuta 1991. Albumi saavutti Yhdysvalloissa 23. huhtikuuta 1993 RIAAn hyväksymän kultalevyn rajan. Albumia pidetään yhtenä parhaista Gangsta rap -tyylin levyistä.


title: Eric Weiss

text: Eric Weiss on kuvitteellinen hahmo yhdysvaltalaisessa televisiosarjassa "Alias". Häntä esittää näyttelijä Greg Grunberg.


title: Eric Weiss

text: Eric Weiss syntyi 17. huhtikuuta 1968 Los Angelesissa, Yhdysvalloissa. Myöhemmällä iällä hän liittyi CIA:han, jossa hänen työparinsa ja ystävänsä on Michael Vaughn. Vaughn ja Weiss tapaavat Sydney Bristow'n ensimmäistä kertaa tämän tullessa CIA:han liittyäkseen kaksoisagentiksi, jotta voisi auttaa CIA:na esiintyvän terroristiorganisaatio Allianssin kaatamisessa.


title: Eric Weiss

text: Toisella kaudella Weiss saa ampumahaavan kaulaan, mikä pakottaa hänet muutamaksi kuukaudeksi lepoon. Kolmannella kaudella hän yllättyy kuullessaan Sydneyn kuoleman olleen lavastus. Hän auttaa masentunutta Sydneytä muuttamaan hänen naapuriinsa ja hankkii hänelle Liisa Ihmemaassa -kirjan kolmannen painoksen Sydneyn menetettyä kaiken omaisuutensa. Neljännellä kaudella Weiss värvätään CIA:n salaiseen osastoon, APO:on. Hän alkaa myös seurustella Sydneyn siskopuolen Nadia Santosin kanssa.


title: Eric Weiss

text: Viidennellä kaudella Weiss saa työtarjouksen Washington D.C.:stä "läheltä presidenttiä", minkä hän ottaa vastaan jättäen sarjan. Hän palaa myöhemmin viimeistä kertaa APO:a avustamaan.


title: That Sounds Good to Me

text: That Sounds Good to Me on Josh Dubovien esittämä kappale, joka edusti Yhdistynyttä kuningaskuntaa vuoden 2010 Eurovision laulukilpailussa. Kappale jäi kilpailun finaalissa viimeiselle sijalle ja sai 10 pistettä. Niistä 4 tuli Irlannilta, 3 Georgialta, 2 Azerbaidžanilta ja 1 Albanialta.


title: That Sounds Good to Me

text: Kappale on tyyliltään europoppia.


title: Suomen vahvin nainen

text: Suomen vahvin nainen on vuodesta 2000 alkaen järjestetty Suomen vahvin mies -kilpailun rinnakkaiskilpailu, joka on tarkoitettu suomalaisille naisille. Kilpailussa mitellään erilaisissa voimaa mittaavissa lajeissa.


title: Nicolás Otamendi

text: Nicolás Hernán Otamendi (s. 12. helmikuuta 1988 Buenos Aires, Argentiina) on argentiinalainen jalkapalloilija. Hän edustaa Englannin Valioliigassa pelaavaa Manchester Cityä ja kuuluu myös Argentiinan maajoukkueeseen. Hän on pelipaikaltaan keskuspuolustaja.


title: Nicolás Otamendi

text: Otamendi teki ensiesiintymisensä Vélez Sarsfieldin edustusjoukkueessa 10. toukokuuta 2008 kotiottelussa Rosario Centralia vastaan. Hän oli ennen valmentajanvaihdosta joukkueen viitostoppari, kunnes vaihdoksen myötä hänen vastuunsa alkoi kasvaa. Vuoden 2009 kevätkaudella (Clausura) hän korvasi keskuspuolustuksessa maaottelussa loukkaantuneen chileläisen Waldo Poncen. Hyvien peliesitystensä jälkeen hän vakiinnutti paikkansa avauskokoonpanossa. Hän oli joukkueensa parhaimmistoa kevätkauden aikana, joka päättyi lopulta Vélez Sarsfieldin mestaruusjuhliin.


title: Nicolás Otamendi

text: Otamendin hyvät otteet kotimaansa sarjassa herättivät kiinnostusta myös eurooppalaisissa seuroissa. Lehtihuhut veivät häntä muun muassa Internazionaleen, Fiorentinaan, Real Madridiin ja Juventukseen. Hän päätti kiinnostuksista huolimatta kuitenkin jäädä kotimaahansa pelaamaan.


title: Nicolás Otamendi

text: Hän teki ensimmäisen maalinsa ammattilaisurallaan syyskaudella 2009 (Apertura) ottelussa Arsenal de Sarandía vastaan. Kauden aikana hän pelasi myös seurajoukkueiden kansainvälisiä otteluita, kun Vélez Sarsfield oli mukana vuoden 2009 Copa Sudamericanassa.


title: Nicolás Otamendi

text: 23. elokuuta 2010 Otamendi siirtyi Portoon 4 miljoonan euron siirtokorvauksella. Hän teki joukkueen kanssa viisivuotisen sopimuksen. Puolet pelaajanoikeusista jäivät Vélez Sársfieldille, jolle portugalilaisseuran oli tarkoitus maksaa toiset 4 miljoonaa euroa syyskuuhuun 2011 mennessä.


title: Nicolás Otamendi

text: Hän pelasi ensimmäisen ottelunsa Portugalissa Olhanensea vastaan, jossa hän onnistui myös maalinteossa. Hän pelasi Portossa neljän kauden aikana 77 Primeira Ligan ottelua, joissa teki seitsemän maalia. Hän voitti Portugalin-mestaruuden kausilla 2010–2011, 2011–2012 ja 2012–2013. Hän voitti kaudella 2010–2011 myös Eurooppa-liigan mestaruuden pelaten 13 ottelua, myös loppuottelun SC Bragaa vastaan. Porton voittaessa samalla kaudella Portugalin cupin hän pelasi kahdessa ottelussa. Mestarien liigassa hän debytoi kaudella 2011–2012.


title: Nicolás Otamendi

text: 5. helmikuuta 2014 espanjalaisseura Valencia ilmoitti tehneensä viisivuotisen sopimuksen Otamendin kanssa, joka kuitenkin astui voimaan vasta heinäkuussa 2014. Hänestä maksettiin 12 miljoonan euron siirtokorvaus. Otamendi pelasi heinäkuuhun saakka lainasopimuksella brasilialaisseura Atlético Mineirossa. Hän pelasi Valenciassa kaudella 2014–2015 kaikkiaan 35 Primera Divisiónin ottelua, joissa teki kuusi maalia.


title: Nicolás Otamendi

text: Elokuussa 2015 Otamendi siirtyi viiden vuoden sopimuksella Manchester Cityyn, ja on kuulunut Cityn vakiokokoonpanoon siitä lähtien. Hän voitti Englannin Valioliigan mestaruuden kaudella 2017–2018 sekä Liigacupin kausilla 2015–2016 ja 2017–2018. Hänet nimettiin Valioliigan tähdistöjoukkueeseen kaudella 2017–2018.


title: Nicolás Otamendi

text: Vuonna 2009 Argentiinan maajoukkueenpäävalmentaja Diego Maradona valitsi Otamendin kokoonpanoon 20. toukokuuta 2009 pelattavaan ystävyysotteluun Panamaa vastaan. Tullessaan kutsutuksi ensimmäistä kertaa maajoukkueeseen hän oli 21-vuotias ja pelannut ainoastaan 11 ottelua ammattilaisurallaan. Hän aloitti ottelun kentältä Panamaa vastaan, jonka Argentiina voitti lopulta 3–1. Hän sai myöhemmin kutsun vuoden 2010 MM-karsintaotteluihin Kolumbiaa ja Ecuadoria vastaan. Hän pelasi jälkimmäisessä ottelussa yhdessä Martín Demichelisin kanssa puolustuksen keskustassa. Hän pelasi avauskokoonpanossa myös ystävyysottelussa Venäjää ja MM-karsintaottelussa Brasiliaa vastaan. Viidennen maaottelunsa hän pelasi MM-karsintojen viimeisellä ottelukierroksella Uruguayta vastaan, tällä kertaa oikeana laitapuolustajana.


title: Nicolás Otamendi

text: 19. toukokuuta 2010 Otamendi kuului Diego Maradonan valitsemaan lopulliseen 23-pelaajan ryhmään vuoden 2010 MM-kilpailuihin. Hän pelasi MM-kilpailuissa Argentiinan kolme viimeistä ottelua Kreikkaa, Meksikoa ja Saksaa vastaan, kaikki avauskokoonpanossa. Seuraavan neljän vuoden aikana hän pelasi vain kuusi maaottelua, eikä kuulunut Argentiinan joukkueeseen MM-kilpailuissa 2014.


title: Nicolás Otamendi

text: Otamendi pelasi viisi ottelua, myös finaalin Chileä vastaan, Argentiinan saavuttaessa hopeaa Copa Américassa 2015. Seuraavan vuoden Copa América Centenario -turnauksessa hän pelasi Argentiinan kaikki kuusi ottelua joukkueen sijoituttua jälleen Chilen jälkeen toiseksi.


title: Rusnavgeoset

text: Rusnavgeoset on keväällä 2010 perustettu paikannusteknologian yhteisyritys. Sen omistaa puoliksi yhdysvaltalainen Trimble ja puoliksi venäläinen Russian Space Systems-yritys (venäjäksi ОАО Российские космические системы).


title: Rusnavgeoset

text: Yhtiön tarkoitus on luoda GLONASS-päätelaitteita Venäjän markkinoille.


title: Diego Lugano

text: Diego Alfredo Lugano Moreno (s. 2. marraskuuta 1980 Canelones, Canelonesin departementti, Uruguay) on uruguaylainen jalkapalloilija. Hän edustaa ruotsalaista BK Häckeniä ja on pelipaikaltaan keskuspuolustaja.


title: Diego Lugano

text: Vuonna 2002 Lugano siirtyi brasilialaisseura São Pauloon, aikasemmin hän oli edustanut kotimaansa Nacionalia ja Plaza Coloniata. Kolme vuotta myöhemmin hän voitti joukkueessa Campeonato Paulistan, Copa Libertadoresin sekä Seurajoukkueiden maailmanmestaruuskilpailun. Samana vuonna hänet valittiin myös Etelä-Amerikan parhaaksi puolustajaksi.


title: Diego Lugano

text: Kesällä 2006 hän siirtyi Fenerbahçeen. Ensimmäisellä kaudellaan hän pelasi 24 ottelua ja teki niissä neljä maalia.


title: Diego Lugano

text: Vuoden 2011 elokuussa Lugano siirtyi ranskalaiseen Paris Saint-Germainiin, josta hän lähti kevääksi 2013 lainasopimuksella espanjalaiseen Málagaan. Vuonna 2013 hän siirtyi englantilaiseen West Bromwich Albioniin ja vuonna 2015 ruotsalaiseen BK Häckeniin


title: Heribert Conrad Reuterskjöld

text: Heribert Conrad Reuterskjöld (aiemmin Reuterskiöld, ) oli suomalainen kenraalimajuri.


title: Heribert Conrad Reuterskjöld

text: Ruotsin armeijan palveluksessa Reuterskjöld osallistui 1788 - 1790 an ja joutui vangiksi Ruotsinsalmella. Suomen sodassa 1808 - 1809 Reuterskjöld haavoittui Siikajoen taistelussa. Reuterskjöld erosi Ruotsin armeijan palveluksesta 1810 everstiluutnanttina.


title: Heribert Conrad Reuterskjöld

text: Muutettuaan Suomen sodan jälkeen Suomeen Reuterskjöld nimitettiin Keisarillisen Suomen hallituskonseljin talousosaston jäseneksi 1811. Hänet nimitettiin 13.3.1813 Suomen sotaväen vt. tarkastajaksi ja ylennettiin kenraalimajuriksi 22.1.1817. Reuterskjöld nimitettiin Suomen senaatin sotilastoimituskunnan päälliköksi 15.2.1820 ja samalla määrättiin Suomen sotaväen divisioonankomentajaksi.


title: Heribert Conrad Reuterskjöld

text: Reuterskjöldin vahemmat olivat ratsumestari Axel Didrik Lagersparre, vuodesta 1734 Reuterskiöld ja Eva Anna, o.s. Wefverstedt. Hän oli vuodesta 1813 naimisissa turkulaisen Viveka Eleonora Lagerborgin kanssa. Ruotsalaisen Reuterskiöld-aatelissuvun suomalainen haara merkittiin Suomen ritarihuoneeseen sen järjestäytyessä vuonna 1818 numerolla 106, nimellä Reuterskjöld.


title: Kotkan Sanomat

text: Kotkan Sanomat oli Kotkassa ilmestynyt suomenkielinen sanomalehti. Lehti kuvaili kantaansa suomenmieliseksi, vapaamieliseksi ja kansanvaltaiseksi, ja työväenkysymystä käsitellään työväenliikkeen periaatteiden mukaisesti. Kirjeenvaihtajia oli Helsingissä, Viipurissa ja muissakin kaupungeissa ja maaseudulla. Kymenlaakson asioita seurattiin erityisen tarkasti.


title: Kotkan Sanomat

text: Lehti pyrki edistämään työväestön henkistä ja aineellista tilaa ja naisten oikeuksia kaikilla aloilla. Raittiusasioissa lehti oli ehdottoman raittiuden kannalla. Lehdessä on ilmestynyt myös lisälehti "Nuorukaisten ystävä", joka sisälsi uskonnollista lukemista ja hartauskirjoituksia.


title: Kotkan Sanomat

text: Kotkan Sanomien näytenumero ilmestyi 20. joulukuuta 1882, ja se alkoi ilmestyä säännöllisesti vuonna 1883 kerran viikossa keskiviikkoisin. Vuonna 1891 lehti alkoi ilmestyä kaksi kertaa viikossa (tiistaina ja lauantaina) ja 1899 kolme kertaa viikossa (tiistaina, torstaina ja lauantaina). Lehden viimeinen numero ilmestyi 17. joulukuuta 1903.


title: Antti Neuvonen

text: Antti Juhana Neuvonen (8. marraskuuta 1937 Saari, Viipurin lääni – 22. heinäkuuta 2011 Tuusula) oli suomalainen kuvanveistäjä.


title: Antti Neuvonen

text: Neuvonen syntyi seitsenlapsiseen pienviljelijäperheeseen. Hän kävi Suomen Taideakatemian koulun 1959–1963 ja debytoi vuonna 1961 Jyväskylässä. Neuvosen varhaiset työt olivat lähinnä tyyliteltyjä ihmishahmoja, mutta 1970-luvun alussa hän teki joukon abstrakteja veistoksia, joilla sai kuvataiteen valtionpalkinnon vuonna 1971. Vuosikymmenen jälkipuoliskolla hän palasi tyyliteltyihin hahmoihin.


title: Antti Neuvonen

text: Neuvonen on veistänyt muun muassa "Kansojen ystävyyden monumentin", alkuperäiseltä nimeltään "Ystävät ja kylänmiehet", joka sijaitsee Helsingin Itäkeskuksen Ystävyydenpuistossa. Se pystytettiin YYA-sopimuksen 35-vuotisjuhlan kunniaksi 1983. Veistoksesta pienempi versio "Rauhan lapset" lahjoitettiin "Maailman rauha" -veistoksen vastalahjaksi Moskovaan 1990, ja se sijaitsee Moskovan pohjoisosassa Ystävyydenpuistossa. Muita julkisia töitä olivat muun muassa Pietari Hannikaisen muistomerkki Parikkalassa (1986) ja vuosien 1939–1944 sotien muistomerkki Saaressa (1986). Neuvosen tuotantoon kuuluu myös mitaleja ja Suomessa vuosina 1990–2002 käytössä olleet viimeiset markan kolikot. Hän voitti Suomen Rahapajan kolikkouudistuskilpailun vuonna 1988 ja suunnitteli 10 ja 50 pennin kolikot vuonna 1990 sekä 1, 5 ja 10 markan vuonna 1993. Luontoaiheinen kymmenen markan kolikko, jossa on kuvattuna pihlajanoksa ja metso, valittiin 1994 maailman kauneimmaksi käyttörahaksi.


title: Antti Neuvonen

text: Neuvonen työskenteli opettajana taideoppilaitoksissa, viimeksi Taideteollisessa korkeakoulussa 1982–1988. Hänelle myönnettiin valtion taiteilijaeläke vuonna 1995. Neuvosen viimeiseksi työksi jäi vuonna 2001 Suomen Rahapajan lyöttämä "Muistojeni markka" -muistoraha.


title: Antti Neuvonen

text: Neuvonen asui Tuusulan Kellokoskella. Hänen puolisonsa oli taiteen kandidaatti Marja Neuvonen (o.s. Erkkilä) vuodesta 1963. Neuvosilla on kaksi lasta, joista poika Petri Neuvonen (s. 1964) on arkkitehti.


title: Igis

text: Igis (retoromaaniksi "Eigias" tai "Aigias") on kylä ja entinen kunta itäisessä Sveitsissä, Graubündenin kantonissa, Reinin laaksossa, noin 500 - 1 400 metrin korkeudessa. Igis ja Mastrils yhdistyivät Landquartin kunnaksi 1.1.2012. Kunnan pinta-ala oli 10,9 km² ja vuoden 2008 lopussa kunnan väkiluku oli 7 529.


title: Radu Sîrbu

text: Radu Alexei Sîrbu (s. 15. kesäkuuta 1978 Chișinău, Moldavian SNT) on moldovalainen laulaja. Hän oli jäsenenä "O-Zone" -lauluryhmässä.


title: Ilkka Oramo

text: Ilkka Kalevi Oramo (s. 14. elokuuta 1941 Helsinki) on suomalainen musiikkitieteilijä, koulutukseltaan filosofian tohtori. Hän on toiminut vuodesta 1984 Sibelius-Akatemian sävellyksen ja musiikinteorian osastossa musiikinteorian professorina.


title: Ilkka Oramo

text: Oramo opiskeli musiikkitiedettä Erik Tawaststjernan ja Carl Dahlhausin johdolla ja väitteli tohtoriksi Helsingin yliopistossa vuonna 1977 aiheenaan Béla Bartókin musiikki. Hän on toiminut muun muassa Suomen Säveltäjät ry:n Sibelius-rahaston hallituksen puheenjohtajana vuosina 1981–1984, Suomen musiikkitieteellisen seuran hallituksen puheenjohtajana vuosina 1985–1989, Avanti!-kamariorkesterin kannatusyhdistyksen puheenjohtajana vuosina 1986–1991 sekä Sibelius-Akatemian musiikintutkimuslaitoksen johtajana vuosina 1987–1989. Vuosina 1989–1992 Oramo oli lisäksi kuusiosaisen "Suuren musiikkitietosanakirjan" päätoimittaja.


title: Ilkka Oramo

text: Ilkka Oramo oli vuosina 1965–1979 naimisissa pianisti ja pianopedagogi Liisa Pohjolan kanssa, ja heidän poikansa Sakari Oramo on tunnettu kapellimestari.


St. Petersburg-Clearwaterin kansainvälinen lentoasema () on lentoasema, joka sijaitsee Pinellasin piirikunnassa, Floridassa kymmenen kilometriä St. Petersburgista pohjoiseen. Vuonna 2015 sitä käytti 1 645 402 matkustajaa.


title: St. Petersburg-Clearwaterin kansainvälinen lentoasema

text: Lentokenttää käyttäviä lentoyhtiöitä ovat muun muassa:


title: Amerikkalainen sydänmato

text: Amerikkalainen sydänmato ("Dirofilaria immitis)" on nisäkkäiden sydämessä loisiva, sydänmatotaudin aiheuttava sukkulamatolaji. Se on erityisesti koiran loinen, mutta tartuntoja on tavattu harvakseltaan myös kissalla, sudella, kojootilla, ketulla, fretillä, merileijonilla ja majavalla sekä erittäin harvoin myös ihmisellä. Ihmisellä loinen ei kykene kasvamaan toukkamuodosta madoksi, mutta se voi aiheuttaa keuhkoihin kystiä, jotka keuhkokuvassa näyttävät kasvaimilta.


title: Amerikkalainen sydänmato

text: Tartunnan saa ainoastaan madon toukkamuotoja sisältävän hyttysen imiessä uhrista verta; eläimet eivät suoraan voi tartuttaa toisiaan.


title: Amerikkalainen sydänmato

text: Sydänmatotautia on perinteisesti pidetty trooppisten alueiden ongelmana, mutta loiset ovat levinneet yhä pohjoisemmille vyöhykkeille. Euroopassa sydänmatotautia esiintyy erityisesti Välimeren maissa (Italiassa, Espanjassa, Portugalissa ja Etelä-Ranskassa). Tautia esiintyy myös muun muassa Australiassa ja Japanissa.


title: Amerikkalainen sydänmato

text: Sydänmato voi täysikasvuisena olla yli 30 cm pitkä. Madot elävät keuhkovaltimossa ja harvemmin myös sydämen oikeassa puoliskossa. Loisen kasvu isäntäeläimen verenkierrossa toukasta täysikasvuiseksi kestää yli puoli vuotta.


title: Amerikkalainen sydänmato

text: Sydänmatotartunta aiheuttaa tyypillisesti sydämen oikean puoliskon laajenemisen ja seinämän paksuuntumisen sekä hengitystieoireita. Lisäksi kroonisen verenkiertohäiriön seurauksena maksa voi vaurioitua. Tartunta voi vaurioittaa myös munuaisia. Oireita ei välttämättä ilmene, ja siksi tartuntaa voi olla vaikea diagnosoida. Pahimmassa tapauksessa sydänmatotauti aiheuttaa eläimen äkillisen kuoleman.


title: Amerikkalainen sydänmato

text: Tartuntaa voidaan ehkäistä reseptilääkkeillä.


title: San Francisco–Oakland Bay Bridge

text: San Francisco–Oakland Bay Bridge (paikalliset käyttävät yleisesti lyhyempää nimeä Bay Bridge, siltaan viitataan myös lyhenteellä SFOBB) on San Franciscon lahden ylittävä silta. Bay Bridge avattiin liikenteelle 12. marraskuuta 1936. Alkuperäinen silta on osa Interstate 80 -moottoritietä ja se yhdistää Oaklandin San Franciscoon. Bay Bridgen osuus San Franciscosta Yerba Buena -saarelle, joka on San Franciscon lahden puolivälissä, koostuu kahdesta peräkkäisestä riippusillasta, jotka yhdistyvät ankkurituella. Yerba Buenan ja Oaklandin välinen osuus on ulokeristikkosiltojen ja ristikkosiltojen yhdistelmä. Silta on kaksikantinen, yläkannen liikenne kulkee kohti San Franciscoa. Siltaan kuuluu myös kaksikerroksinen tunneliosuus Yerba Buenalla.


title: San Francisco–Oakland Bay Bridge

text: Sillan itäosa on rakennettu uudelleen ja avattiin liikenteelle 2. syyskuuta 2013.


title: Bob Yannes

text: Robert Yannes (s. 1957) on yhdysvaltalainen insinööri. Hän kehitti Commodore 64 -tietokoneesta tutun SID-äänipiirin työskennellessään Commodorelle mikropiirejä valmistaneessa MOS Technology -yrityksessä 1980-luvun alussa.


title: Bob Yannes

text: Yannes on myös yksi syntetisaattorivalmistaja Ensoniqin perustajista.


title: Bob Yannes

text: Yannesin mukaan markkinoilla olevat äänipiirit olivat primitiivisiä ja tavoitteena oli kehittää piiri, jota voisi käyttää myös ammattimaisissa syntetisaattoreissa.


title: Bob Yannes

text: Simulaatiot piirin toiminnasta ennakoivat että filtteritoiminto ei suorituisi hyvin, mutta virheen korjaamiseen ei ollut mahdollisuutta.


title: Murcia-San Javierin lentoasema

text: Murcia-San Javierin lentoasema on yhdistetty siviili- ja sotilaslentoasema, joka sijaitsee Espanjassa San Javierin kunnassa. Lentoasemaa käyttävät muun muassa lentoyhtiöt Air Nostrum, Easyjet, Iberia, Jet2.com, Norwegian Air Shuttle, Ryanair ja Scandinavian Airlines.


title: Lee DeWyze

text: Leon James "Lee" DeWyze (s. 2. huhtikuuta 1986 Mount Prospect, Illinois, Yhdysvallat) on yhdysvaltalainen laulaja-lauluntekijä ja "American Idolin" yhdeksännen kauden voittaja. Voittonsa jälkeen DeWyze allekirjoitti levytyssopimuksen 19 Entertainmentin ja RCA Recordsin kansa. Laulamisen ohella DeWyze soittaa myös kitaraa, pianoa ja rumpuja.


title: Lee DeWyze

text: Ennen "Idolia" DeWyze oli kokeillut jo siipiään sooloartistina sekä yhtyeessä nimeltä Lee DeWyze Band ja julkaissut kaksi albumia nimeltä "So I´m Told" (2007) ja "Slumberland" (2010).


title: Lee DeWyze

text: DeWyze syntyi Mount Prospectissa, Illinoisissa. Hänen isänsä Lee DeWyze, Sr. työskenteli postinjakajana Elk Grove Villagessa, Illinoisissa ja äitinsä Kathleen DeWyze (o.s. Donahue) sairaalassa. DeWyzella on kaksi sisarta, Sarah ja Shannon ja nuorempi veli, Mike.


title: Lee DeWyze

text: DeWyze kävi Sain Jamesin katolista koulua Arlington Heightsissa ja Prospect High Schoolia seniorivuoteensa saakka. Prospect High Schoolin jälkeen DeWyze jatkoi opintojaan Forest View High Schoolissa. DeWyze ei kuitenkaan koskaan valmistunut kummastakaan edellämainituista kouluista.


title: Lee DeWyze

text: DeWyze on saanut musikaalisia vaikutteita muun muassa Cat Stevensiltä, Eric Claptonilta, Ben Harperilta ja Simon & Garfunkel -yhtyeeltä. DeWyze onkin jopa tatuoinut käteensä osan Cat Stevensin klassikkokappaleesta "Father and Son". Sen lisäksi hänellä on kolme muuta tatuointia, mukaan lukien Chicagon lipun siluetti oikeassa käsivarressaan.. DeWyze on kertonut blogissaan muun muassa omistavansa buldogin nimeltä Capone, pelkäävänsä korkeita paikkoja, rakastavansa Scrabble-pelin pelaamista ja soittaneensa perheelleen ennen American Idolin jokaista esiintymistä.


title: Lee DeWyze

text: Opintojensa keskeyttämisen jälkeen DeWyze työskenteli maalikaupassa. Osallistuessaan American Idoliin Lee DeWyze oli työskennellyt "Mount Prospect Paint" -nimisessä liikkeessä kuuden vuoden ajan maalimyyjänä.


title: Lee DeWyze

text: Lee DeWyze alkoi harrastaa laulamista jo hyvin nuorena, ja Louis Svitek "löysikin" DeWyzen tämän ollessa 17-vuotias laulamassa ja soittamassa kitaraa eräissä juhlissa. Svitek, joka omistaa levy-yhtiö WuLi Recordsin Ryan McGuiren kanssa, allekirjoitti DeWyzen kanssa levytyssopimuksen. DeWyze muodosti "Lee DeWyze Band" -yhtyeen, jonka muita jäseniä olivat Louis Svitek, Ryan McGuire ja Jeff Henderson. DeWyze levytti yhtyeen kanssa yhteensä kaksi albumia "So I´m Told" (2007) ja "Slumberland" (2010). Vuonna 2008 Lee levytti yhtyeensä kanssa mainoslevyn Square One Organic Baby Food Companylle.


title: Lee DeWyze

text: Alueella keikkailun ja tapahtumissa esiintymisen tuloksena, Leen ja bändin musiikki tunnettiin alueella hyvin, sitä jopa soitettiin WXRT-radioasemalla ennen kuin Lee haki American Idoliin. The band was featured on "The Chicago Huddle" hosted by ABC 7's Ryan Chiaverini where Lee sang the composition "Another Sleep Song" from his second album "Slumberland".


title: Lee DeWyze

text: DeWyze koe-esiintyi American Idolin yhdeksännelle kaudelle Chicagon United Centerissä 22. kesäkuuta 2009 ystävänsä Vincent Ferraran rohkaisemana, joka yritti päästä myös kilpailuun. DeWyze esitti koelaulussa kappaleen "Ain't No Sunshine" ja oli yksi kolmestatoista Chicagossa jatkoon päässeestä. Hollywood-viikon aikana DeWyzen ryhmään kuuluivat Aaron Kelly ja Crystal Bowersox, jotka pääsivät myös Idolin Top 24:ään sekä Top 5:een.


title: Lee DeWyze

text: DeWyzen lähin ystävä kilpakumppaneista oli Andrew Garcia, jonka kanssa DeWyze jakoi huoneensa, kunnes Garcia tippui kisasta Top 9:n aikana. DeWyze oli läheinen myös Siobhan Magnusin, Alex Lambertin ja Lacey Brownin kanssa.


title: Lee DeWyze

text: DeWyze oli ainut yhdeksännen kauden mieskilpailija, joka ei koskaan ollut pudotusuhan alla. Tuomarit kehuivat DeWyzea tämän päästyä ujoutensa yli ja näyttävänsä olevansa kilpailussa "voittaakseen sen".


title: Lee DeWyze

text: 14. toukokuuta 2010 DeWyze esiintyi Arlington Park Race Theatressa Arlington Heightsissa, Illinoisissa yli 41 000 ihmiselle.


title: Lee DeWyze

text: 26. toukokuuta DeWyze kruunattiin American Idolin yhdeksännen kauden voittajaksi, päihitettyään toiseksi sijoittuneen Crystal Bowersoxin. Voitettuaan kauden DeWyze voitti myös levytyssopimuksen ja iTunes Storen mukaan hänen debyyttialbumin on tarkoitus ilmestyä 26. lokakuuta 2010.DeWyze allekirjoitti Simon Fullerin kanssa sopimuksen 19 Entertainmentin ja RCA Recordsin kanssa. "Billboard" -lehti ilmoitti, että DeWyzen ensimmäinen Idolin jälkeinen levy tulee olemaan RCA Recordsin kanssa tuotettu.


title: Lee DeWyze

text: Leen nimi mainittiin Simpsonit-sarjan 21. kauden viimeisessä jaksossa, jossa fani heilutti Leen nimeä kantavaa julistetta.


title: Lead the Meerkats

text: Lead the Meerkats on Rovaniemeläisen Lapland Studio-peliyhtiön tekemä Nintendo Wiiware peli mangusteista. Peli julkaistiin Euroopassa 28. toukokuuta 2010 ja julkaistaan USA:ssa myöhemmin. Lead the Meerkats on ensimmäinen Suomessa tehty Wii-konsolipeli.


title: Lead the Meerkats

text: Lead the Meerkatsissa pelaajat ohjastavat nuorta mangustia halki aavikoituneen savannin vaarojen, minkä lisäksi huolehdittavana on kokonainen mangustilauma alati kasvavine reviireineen.


title: Ampezzon Dolomiitit

text: Ampezzon Dolomiitit () on Itäisiin Dolomiitteihin kuuluva vuoristoalue koillis-Italiassa. Alueen vuoret sijaitsevat Bellunon maakunnassa, ja Cortina d'Ampezzon lomailu- ja talviurheilukeskus sijaitsee kutakuinkin keskellä Ampezzon Dolomiitteja. Korkein Ampezzon Dolomiitteihin kuuluva huippu on Monte Antelao (3 263 metriä).


title: Ampezzon Dolomiitit

text:
Alueelle perustettiin 11 000 -hehtaarinen Ampezzon Dolomiittien luonnonpuisto () vuonna 1990. Luonnonpuisto levittäytyy Cortina d'Ampezzon pohjoispuolella ja lomittuu Fanes-Senes-Braiesin luonnonpuiston () kanssa muodostaen 37 000 hehtaaria laajan luonnonpuistoalueen.
Bel Pran alaryhmä:
Keskinen alaryhmä:
Ciastelinin alaryhmä:


title: Ampezzon Dolomiitit

text:
Ramo di Misurina:
Ramo della Neve:
Ramo di San Lucano:
Ramo di Croda Liscia:
Ramo del Nevaio:
Ramo del Diavolo:
Ramo dei Tocci:
Ramo del Rimbianco:
Ramo di Campoduro:


title: Ampezzon Dolomiitit

text:
Pomagagnon:
Cristallo:
Popena:


title: Ampezzon Dolomiitit

text: Croda Rossa d'Ampezzon ryhmästä ainoastaan Croda Rossan alaryhmä kuuluu Ampezzon Dolomiitteihin. Pohjoisosa lukeutuu Dolomiti di Braiesin vuoristoon.


title: Ampezzon Dolomiitit

text:
Sénnesin alaryhmä:
Signoren alaryhmä:
Croda Rossan alaryhmä:


title: Kuningatarneidonkieli

text: Kuningatarneidonkieli ("Echium wildpretii") on pituudeltaan kolmimetrinen, karvainen neidonkielten sukuun kuuluva kasvi, jolle ovat ominaisia hyvin runsaslukuiset kukinnot.


title: Kuningatarneidonkieli

text: Kuningatarneidonkielen kukat houkuttelevat erittäin voimakkaasti mehiläisiä.


title: Kuningatarneidonkieli

text: Kuningatarneidonkieli kasvaa kotoperäisenä pääasiassa Kanariansaarilla, erityisesti Teneriffalla.


title: Kaasuvaunu

text: Kaasuvaunu () oli natsi-Saksassa ja Neuvostoliitossa kehitetty väline ihmisten tuhoamiseen. Natsit ottivat kaasuvaunut käyttöön, koska ampuminen oli massateloituksista vastanneille Einsatzgruppien jäsenille psykologisesti liian kuormittavaa ja lisäksi hidasta. Kaasuvaunun ilmatiiviiseen takaosaan johdettiin moottorin käydessä syntyneet pakokaasut, minkä seurauksena uhrit kuolivat häkämyrkytykseen ja tukehtumiseen. Kaasuvaunut olivat kaasukammioiden edeltäjiä.


title: Rauhan lapset

text: Rauhan lapset () on kuvanveistäjä Antti Neuvosen veistämä veistos, jonka Helsingin kaupunki lahjoitti 1990 Moskovan kaupungille vastalahjaksi Moskovan lahjoittamasta Maailman rauha -veistoksesta. "Rauhan lapset" sijaitsee Moskovan pohjoisosassa Leningradin valtatien varressa Ystävyydenpuistossa lähellä sisäänkäyntiä.


title: Rauhan lapset

text: Veistos on osaversio Neuvosen toisesta työstä "Kansojen ystävyyden monumentti", joka sijaitsee Helsingin Itäkeskuksen Ystävyydenpuistossa.


title: Will Tippin

text: William ”Will” D. Tippin on kuvitteellinen hahmo yhdysvaltalaisessa televisiosarjassa "Alias". Häntä esittää näyttelijä Bradley Cooper.


title: Will Tippin

text: William "Will" D. Tippin syntyi 8. maaliskuuta 1973 Austinissa, Teksasissa. Hän tapasi ystävänsä Sydney Bristow'n ja Francie Calfon yliopistossa, mistä hän valmistui toimittajaksi. Will on aina ollut ihastunut Sydneyyn. Ensimmäisellä kaudella, kun Sydneyn kihlattu Danny Hecht murhataan, Will alkaa pakkomielteisesti tutkia tämän murhaa. Danny murhattiin, koska hän tiesi Sydneyn olevan SD-6:n vakooja, joten Sydney pyytää Williä lopettamaan tutkimuksensa. Sen sijaan Will pääsee SD-6:n jäljille ja sopii tapaamisen erään tietolähteen kanssa. Tapaamisessa hän saakin tietää Sydneyn olevan vakooja, minkä seurauksena hänet laitetaan CIA:n turvataloon suojaan. Hänet kuitenkin siepataan ja häneltä kidutetaan tietoja SD-6:sta. Sydney ja Jack pelastavat hänet ja lavastavat hänet huumeaddiktiksi, mikä takaisi sen, että hänen juttunsa SD-6:sta ei ole totta.


title: Will Tippin

text: Toisella kaudella Will rekrytoidaan CIA:lle tutkijaksi. Hän ihastuu ystäväänsä Francie Calfoon ja pari suutelee. Ennen kuin suhdetta ehditään viedä eteenpäin, Francie murhataan ja hänet korvataan geneettisellä kopiolla, Allison Dorenilla, jonka tehtävänä on päästä käsiksi CIA:n resursseihin. Kauden lopulla Will löytää lääkettä, jota geeniterapiapotilaat käyttävät, saaden tietää totuuden. Sen sijaan Allison löytää Willin tiedoista hänen kansion ja tajuaa Willin olevan jäljillään, joten hän puukottaa Williä.


title: Will Tippin

text: Kaksi vuotta myöhemmin kolmannella kaudella selviää, että Will oli selvinnyt puukotuksesta ja hänet oli laitettu todistajansuojeluun. Sydney, joka ei muista mitään kuluneista kahdesta vuodesta, löytää uniterapian avulla vihjeen, johon liittyy Will. Hän etsii Willin ja ystävät ovat onnellisia tavatessaan jälleen. Will ja Sydney päätyvät sänkyyn, mutta eivät vie juttuaan pidemmälle. Will kohtaa Allisonin uudelleen ja tappaa hänet kostoksi Francien kuolemasta, minkä jälkeen hän palaa takaisin uuteen elämäänsä.


title: Will Tippin

text: Will esiintyy viimeistä kertaa sarjan viidennellä kaudella. Hänet siepataan ja häntä käytetään syöttinä Sydneylle. Sydney pelastaa Willin, mutta Willin päähän on asetettu pommi, jolla sieppaajat kiristävät Sydneytä tuomaan erään asiakirjan. Sydney onnistuu lopulta pelastamaan Willin. Will kertoo, että hän aikoo kosia tyttöystäväänsä ja pyytää Sydneytä bestmanikseen, minkä jälkeen Willistä ei enää kuulla.


title: Mikael Backlund

text: Mikael Backlund (s. 17. maaliskuuta 1989 Västerås, Ruotsi) on ruotsalainen jääkiekkoilija, joka pelaa Calgary Flamesissa. Hän osaa pelata sekä keskellä että laidassa. Backlundin vahvuuksiin kuuluu liike ja pelisilmä. Hän on hyvä aloittaja ja kahden suunnan hyökkääjä.


title: Mikael Backlund

text: Backlund on Västerås IK:n kasvatti. Hän pelasi ensimmäiset miesten pelinsä kaudella 2005–2006 HockeyAllsvenskanissa, jolloin vasta 16-vuotias Backlund sai tililleen 12 ottelua. Kaudella 2006–2007 hän pelasi 18 miesten peliä, mutta kausi jäi lyhyeksi polvivamman takia ja Backlund pelasi loppukevään lähinnä Västeråsin junioreissa. Kesällä Calgary Flames varasi Backlundin ensimmäisellä kierroksella 24. pelaajana.


title: Mikael Backlund

text: Kauden 2007–2008 Backlund pelasi Västeråsissa. Hän teki kauden jälkeen kolmen vuoden tulokassopimuksen Flamesin kanssa. Backlundin kausi 2008–2009 alkoi vielä lainalla Västeråsissa, mutta hän siirtyi Flamesin organisaatioon nuorten MM-kilpuilujen jälkeen. Backlund pelasi ensimmäisen NHL-ottelunsa 8. tammikuuta 2009 New York Islandersia vastaan. Loppukausi kului kuitenkin WHL-joukkue Kelowna Rocketsissa. Backlund voitti Rocketsissa WHL:n mestaruuden ja hän oli pudotuspelien paras maalintekijä 13 osumallaan. Hänet valittiin myös CHL:n viikon pelaajaksi 21. huhtikuuta 2009.


title: Mikael Backlund

text: Backlund pelasi kauden 2009–2010 kokonaan Flamesin organisaatiossa. Hän pelasi suurimman osan kaudestaan vielä farmijoukkue Abbotsford Heatissa, mutta pääsi pelaamaan myös 23 NHL-ottelua tehoin 1+9=10. Backlund teki ensimmäisen NHL-maalinsa 28. tammikuuta 2010 Phoenix Coyotesia vastaan. Ensimmäisellä kokonaisella NHL-kaudellaan 2010–2011 hän teki 73 runkosarjaottelussa tehot 10+15=25.


title: Mikael Backlund

text: Backlund kuului ikäkausimaajoukkueiden vakionimiin. Hän pelasi alle 18-vuotiaiden MM-kilpailuissa vuosina 2006 ja 2007. Vuonna 2007 Backlund voitti pronssia ja hän voitti turnauksen maalipörssin kuudella osumallaan. Backlund pelasi alle 20-vuotiaiden MM-kilpailuissa vuosina 2008 ja 2009. Hän voitti molemmista hopeaa. Backlund oli vuoden 2009 kisoissa Ruotsin paras maalintekijä viidellä osumallaan.


title: Mikael Backlund

text: Aikuisten MM-kilpailuista Backlundilla on kultaa 2018, hopeaa 2011 sekä pronssia 2010 ja 2014.


title: Mikael Backlund

text: Backlundin eno on entinen Ruotsin maajoukkueessakin pelannut jalkapalloilija Gary Sundgren.


title: Mikael Backlund

text: Backlund on suomalaistaustainen. Hänen isovanhempansa ovat kotoisin Tampereelta.


title: Ystävyydenpuisto (Moskova)

text: Ystävyydenpuisto () on puisto Moskovan pohjoisosassa Leningradin valtatien varrella. Puistossa on runsaasti Moskovan kaupungin lahjaksi saamia veistoksia, muun muassa Antti Neuvosen teos "Rauhan lapset", jonka Helsingin kaupunki lahjoitti Moskovan kaupungille 1990. Lähellä sitä on Unkarin ja Neuvostoliiton ystävyyden patsas vuodelta 1976. Puistoa on sanottu lahjaveistosten häätöpaikaksi. Se on kuitenkin kaunis ja hyvin hoidettu puisto.


title: Ystävyydenpuisto (Moskova)

text: Puisto on perustettu 1957, jolloin Moskovassa pidettiin Maailman nuorison ja ylioppilaiden VI maailmankonferenssi. Osallistujat istuttivat puistoon 3 000 puuta.


title: Giórgos Alkaíos

text: Giórgos Alkaíos (, s. 24. joulukuuta 1971 Ateena, Kreikka), syntymänimeltään Giórgos Vasileíou (Γιώργος Βασιλείου), on kreikkalainen popmuusikko. Hänen uransa alkoi, kun hän esiintyi kreikkalaisessa tosi-tv-ohjelmassa. Alkaíoksen ensimmäinen single ”Ti ti” nosti hänet tunnetuksi kotimaassaan. Hänen omaleimainen musiikkityylinsä yhdistelee kreikkalaisia ja itämaalaisia elementtejä yhdessä modernin pop-musiikin kanssa. Tähän mennessä hänellä on viisi platinaa ja yhdeksän kultaa myynyttä albumia. Alkaíos myös edusti Kreikkaa Eurovision laulukilpailussa vuonna 2010 laulullaan ”OPA”. Kappaleella Alkaíos oli kahdeksas.


title: Giórgos Alkaíos

text: Alkaíos syntyi Ateenassa kreikkalais-portugalilaisille vanhemmilleen. Heti hänen syntymänsä jälkeen perhe muutti Bostoniin, Yhdysvaltoihin, missä he asuivat kolme vuotta. Hieman vanhempiensa eron jälkeen, Alkaíoksen ollessa kolmevuotias, hän muutti isänsä kanssa takaisin Kreikkaan. Etupäässä isoäitinsä kasvattamana Alkaíos asui Chalándrissa ja vietti kesät Salamiksella ystäviensä ja sukulaistensa kanssa. Ensimmäisen työnsä hän sai 12-vuotiaana. Nuoresta iästä alkaen, Alkaíos näytti rakkautensa musiikkiin ja urheiluun. Kuusitoistavuotiaana hän keskeytti lukion tullakseen sähköasentajaksi.


title: Giórgos Alkaíos

text: Syyskuussa 1989 Alkaíos esiintyi 17-vuotiaana kreikkalaisessa tosi-tv-ohjelmassa "Éla sto fos" ("Tule valoon"), jossa esiintyi uutta näyttelijää, laulajaa ja tanssijaa. Samana vuonna, kesällä, hän osallistui Mínos Volonákiksen näytelmän "Antigóni" (Sofokleen "Antigone") koe-esiintymiseen, ja hänet valittiin näytelmään. Samalla hänestä tuli nuorin historiallisessa näytelmässä näytellyt näyttelijä ja nuorin historiallisessa teatterissa esiintynyt näyttelijä. Samana kesänä Alkaíos päätti keskittyä teatterin sijasta musiikkiin. Kesällä 1991 Alkaíos kiersi Kreikkaa yhdessä Chrístos Dántiksen kanssa ja saman vuoden syyskuussa hän osallistui Thessaloniki-laulukilpailuun kappaleella ”Den me théleis tolmiró”, ja alkoi virallisesti käyttää nimeä Alkaíos syntymänimensä sijasta. Voitettuaan kilpailun Alkaíos solmi levytyssopimuksen BMG Greece -levy-yhtiön kanssa. Ennen esikoisalbuminsa julkaisua Alkaíos alkoi kirjoittaa lauluja muille artisteille, kuten Alexialle ja Nótis Sfakianákikselle.


title: Giórgos Alkaíos

text: Vuonna 1992 Alkaíos julkaisi esikoisalbuminsa "Me lígo... trak". Ensimmäiseltä albumilta julkaistusta singlestä ”Ti ti” tuli menestys Kreikassa ja se oli yksi ensimmäisestä kreikkalaisista kappaleista, mitkä yhdistelivät itämaista musiikkia yhdessä länsimaisen pop-musiikin kanssa. Seuraavien yhdeksän vuoden ajan Alkaíos teki yhteistyötä Gavrílis Pantzíksen kanssa ja monet sinä aikana julkaistuista albumeista myivät kultaa tai platinaa, kuten "Ánef lógou", "Entós eaftoú" ja "En psychró". Noina vuosina hänen tavaramerkikseen tuli musta, oikeaan käteen sidottu huivi.


title: Giórgos Alkaíos

text: Vuonna 1998 Alkaíos solmi levytyssopimuksen Sony Music Greece -levy-yhtiön kanssa. Pian sen jälkeen hän julkaisi uuden albumin, "Íchoi siopís", joka oli täysin erilainen kuin aiemmat Alkaíoksen levyt. Sitä myytiin kultaa alle vuorokaudessa ja myöhemmin platinaa. Seuraavana vuonna Alkaíokselta ilmestyi uusi albumi, "Syrmatóplegma", joka menestyi yhtä hyvin. Turkkilainen jalkapallojoukkue Galatasaray valitsi albumin samannimisen singlen hymnikseen. Vuonna 2000 Alkaíos julkaisi albumin nimeltä "Pro ton pylón" ja seuraavana vuonna "Oxygóno", jotka myivät molemmat kultaa.


title: Giórgos Alkaíos

text: Vuonna 2003 Alkaíos solmi levytyssopimuksen Alpha Recordsin kanssa, ja hieman sen jälkeen hänen yhdestoista studioalbuminsa, "Kommátia psychís", julkaistiin. Kaksi vuotta myöhemmin Alkaíos julkaisi livealbumin "Live Tour", joka sisälsi kolme cd:tä. Vuonna 2006 Alkaíos solmi levytyssopimuksen Virus Music -nimisen levy-yhtiö kanssa.


title: Giórgos Alkaíos

text: Marraskuussa 2008 hän perusti oman levy-yhtiön, Friends Music Factoryn, ystävänsä Dionýsis Schoináksen kanssa. Vuonna 2010 Alkaíos valittiin edustamaan Kreikkaa Eurovision laulukilpailuun kappaleella ”OPA”.


title: Giórgos Alkaíos

text: "Friends Music Factory" on Alkaíoksen ja hänen ystävänsä, muusikko Dionýsis Schoináksen marraskuussa 2008 perustama itsenäinen levy-yhtiö. Muut artistit ja levy-yhtiön työntekijät auttoivat vuoden 2010 Eurovision laulukilpailun edustuskappaleen ”OPA” kirjoittamisessa.


title: Dirikkidikloridi

text: Dirikkidikloridi eli rikkimonokloridi (SCl) on rikin ja kloorin muodostama epäorgaaninen yhdiste. Yhdistettä käytetään kumin vulkanoinnissa ja orgaanisessa synteesissä.


title: Dirikkidikloridi

text: Huoneenlämpötilassa dirikkidikloridi on kellertävän punertavaa nestettä. Yhdiste liukenee bentseeniin, tetrakloorimetaaniin ja hiilidisulfidiin. Veden kanssa dirikkidikloridi reagoi muodostaen vetykloridia, rikkiä ja rikkidioksidia.


title: Dirikkidikloridi

text: Dirikkidikloridi kykenee liuottamaan rikkiä. Polysulfaanit reagoivat dirikkidikloridin kanssa muodostaen kloorattuja useita rikkiatomeja sisältäviä yhdisteitä.


title: Dirikkidikloridi

text: Dikkirikkidikloridi esiintyy huoneenlämpötilassa niin kutsuttuna gauche-konformaationa. Yhdisteellä on isomeerinen muoto S=SCl, joka muodostuu dirikkidikloridia fotolysoimalla.


title: Dirikkidikloridi

text: Dirikkidikloridia valmistetaan sulassa muodossa olevan rikin ja kloorikaasun välisellä reaktiolla. Klooria ollessa ylimäärin muodostuu lisäksi rikkidikloridia.


title: Dirikkidikloridi

text: Dirikkidikloridia voidaan käyttää kumin kylmävulkanoinnissa. Yhdiste soveltuu tosin vain ohuiden tuotteiden vulkanoimiseen sillä dirikkidikloridi pystyy tunkeutumaan kumin sisälle vain lyhyen matkan.


title: Dirikkidikloridi

text: Ensimmäisessä maailmansodassa taistelukaasuna käytettyä sinappikaasua valmistettiin dirikkidikloridin ja eteenin välisellä reaktiolla.


title: Dirikkidikloridi

text: Dirikkidikloridia käytetään myös tionyylikloridin ja orgaanisten yhdisteiden valmistukseen.


title: Dirikkidikloridi

text: Dirikkidikloridi on syövyttävää. Aine aiheuttaa hengitettynä yskää ja hengenahdistusta. Pitempiaikainen altistuminen voi johtaa keuhkopöhöön. Nieltynä dirikkidikloridi aiheuttaa huonovointisuutta tai jopa tajuttomuuden.


title: Mäntymaaorava

text:
Mäntymaaorava ("Tamias amoenus" tai "Neotamias amoenus") on maaoravien sukuun kuuluva jyrsijä, jonka levinneisyys on Kanadan ja Yhdysvaltojen alueilla.
Nisäkäsnimistötoimikunta ehdotti tämän lajin suomenkieliseksi uudeksi nimeksi "keltamäntytikutakua".


title: Julian Reister

text: Julian Reister (s. 2. huhtikuuta 1986 Hampuri) on saksalainen tennispelaaja. Parhaimmillaan hän on ollut miesten maailmanlistalla sijalla 92. Hän ei ole voittanut vielä yhtään ATP-turnausta.


title: Julian Reister

text: Reister pelasi ensimmäisen ATP-turnauksensa Baselissa lokakuussa 2006, mutta hävisi 1. kierroksella Guillermo García-Lópezille luvuin 6–7(4), 2–6. Vuonna 2007 hän hävisi Baselin turnauksessa 1. kierroksella Roko Karanušicille 0–6, 3–6.


title: Julian Reister

text: Vuonna 2010 Reister selviytyi pääsarjaan Brisbanen turnauksessa, jossa hän hävisi 1. kierroksella Florent Serralle 7–6(3), 6–7(5), 5–7. Seuraavaksi hän pääsi karsintojen kautta mukaan Ranskan avoimiin, missä hän voitti 1. kierroksella 27:nneksi sijoitetun Feliciano Lópezin 6–1, 7–6(5), 6–2, joka oli hänen kaikkien aikojen ensimmäinen ATP-otteluvoitto. Seuraavaksi hän voitti Olivier Rochusin toisella kierroksella 6–2, 6–2, 7–6(5). Kolmannella kierroksella hän joutui maailmanlistan ykköstä ja turnauksen hallitsevaa mestaria Roger Federeriä vastaan. Federer voitti ottelun 6–4, 6–0, 6–4. Ensimmäistä kertaa Wimbledonin pääsarjassa pelannut Reister voitti avauskierroksella Rik de Voestin, mutta hävisi toisella kierroksella Xavier Malisselle.


title: Kirsten Flipkens

text: Kirsten Flipkens (s. 10. tammikuuta 1986 Geel) on belgialainen tennispelaaja. Parhaimmillaan hän on ollut naisten maailmanlistalla kaksinpelissä sijalla 13 elokuussa 2013 ja nelinpelissä sijalla 34 lokakuussa 2018. Hän on voittanut urallaan yhden WTA-turnauksen kaksinpelissä ja neljä WTA-turnausta nelinpelissä.


title: Kirsten Flipkens

text: Vuonna 2003 Flipkens voitti tyttöjen kaksinpelissä Wimbledonin ja Yhdysvaltain avoimet tennisturnaukset. Saman vuoden lopussa hänestä tuli ITF:n Junioreiden maailmanmestari. Ensimmäisen Grand Slam -turnauksensa aikuisten sarjassa hän pelasi vuoden 2006 Ranskan avoimissa, missä hän pääsi toiselle kierrokselle asti. Toiselle kierrokselle hän pääsi myös Yhdysvaltain avoimissa 2006, mutta hävisi sen Jelena Jankovićille. Samana vuonna Wimbledonissa hän pelasi brittiläisen Andy Murrayn kanssa sekanelinpelissä.


title: Kirsten Flipkens

text: Vuonna 2009 Flipkens pääsi toiselle kierrokselle Australian avoimissa ja Ranskan avoimissa. Wimbledonissa hän voitti ensimmäisellä kierroksella 30:nneksi sijoitetun Agnes Szavayn ja toisella kierroksella Elena Baltachan. Kolmannella kierroksella hän kohtasi ykköseksi sijoitetun Dinara Safinan. Flipkens hävisi ottelun, vaikka hänellä oli eräpallo ensimmäisessä erässä. Ottelu päättyi lopulta lukemiin 5–7, 1–6. Yhdysvaltain avoimissa hän pääsi kolmannelle kierrokselle voitettuaan Jelena Dokićin ja Anabel Medina Garriquesin. Kolmannella kierroksella hän hävisi lopulta turnauksen voittaneelle Kim Clijstersille 0–6, 2–6.


title: Kirsten Flipkens

text: Kauden 2010 ensimmäisessä turnauksessaan, Hobartissa, Flipkens pääsi puolivälieriin. Australian avoimissa hän hävisi ensimmäisellä kierroksella paluun tehneelle maannaiselleen Justine Heninille 4–6, 3–6. Ranskan avoimissa Flipkens voitti ensimmäisellä kierroksella Ayumi Moritan, mutta hävisi toisella kierroksella Marija Šarapovalle 6–3, 6–3. Kesäkuussa Flipkens pääsi välieriin 's-Hertogenboschin turnauksessa. Wimbledonissa hän hävisi toisella kierroksella Yanina Wickmayerille ja Yhdysvaltain avointen avauskierroksella Patty Schnyderille. Syys-lokakuussa hän saavutti kaksi puolivälieräpaikkaa WTA-turnauksissa.


title: Kirsten Flipkens

text: Flipkens hävisi Australian avoimissa ensimmäisellä kierroksella. Huhtikuussa hän eteni välieriin Fesin turnauksessa. Ranskan avoimissa ja Wimbledonissa hän putosi avauskierroksella ja Yhdysvaltain avoimissa hän jäi karsintoihin.


title: Kirsten Flipkens

text: Kaudella 2012 Flipkens ei selvittänyt Australian avointen karsintoja. 's-Hertogenboschissa hän eteni välieriin. Yhdysvaltain avoimissa Flipkens selvitti karsinnat, mutta putosi jatkosta heti avauskierroksella. Turnauksen jälkeen hän pelasi Quebec Cityn WTA-turnauksessa, jossa saavutti ensimmäisen turnausvoittonsa urallaan. Loppuottelussa hän voitti Lucie Hradeckán. Linzin turnauksessa hän eteni välieriin.


title: Kirsten Flipkens

text: Flipkens aloitti vuoden 2013 selviytymällä puolivälieriin Aucklandin turnauksessa. Hobartin turnauksessa hän eteni välieriin. Australian avoimissa Flipkens hävisi neljännellä kierroksella Marija Šarapovalle. Mepmhisin ja Miamin WTA-turnauksissa Flipkens pääsi puolivälieriin. Ranskan avoimissa hän hävisi toisella kierroksella Francesca Schiavonelle. 's-Hertogenboschissa hän eteni loppuotteluun, jossa hävisi Simona Halepille. Wimbledonissa Flipkens pääsi välieriin, jossa hän hävisi Marion Bartolille. Yhdysvaltain avoimissa Flipkens hävisi avauskierroksella Venus Williamsille. Lokakuussa hän eteni puolivälieriin Linzin turnauksessa.


title: Jerry Ossi

text: Jerry Ossi (s. 4. elokuuta 1969 Suonenjoki, Suomi) on suomalainen ammattikehonrakentaja. Hänet on hyväksytty IFBB-ammattilaiseksi. Hän on 168,5 cm pitkä ja painaa kilpaillessaan 87 kg ja offseasonilla 93-95 kg.


title: Pikkumaaorava

text: Pikkumaaorava ("Tamias minimus" tai "Neotamias minimus") on kooltaan pienin maaoravien sukuun kuuluva jyrsijä. Laji on laajasti levinnyt Pohjois-Amerikassa.


title: Staccato

text: Staccato () on eräs tapa, jolla nuotit soitetaan. Staccato soitetaan lyhyesti ja terävästi, ja se merkitään pisteellä nuotin ylä- tai alapuolelle. Staccaton vastakohta on legato. Staccato-nuottien välissä on aina tauko, ja ne voidaan kestoltaan jakaa edelleen lyhyisiin ja hyvin lyhyisiin ("staccatissimo") nuotteihin.


title: Iroquois Theatren palo

text: Iroquois Theatren palo oli 602 kuolonuhria vaatinut tulipalo 30. joulukuuta 1903 Chicagossa. Se oli kuolleitten määrällä mitaten tuhoisin rakennuspalo Yhdysvaltain historiassa. Kaksi kolmasosaa menehtyneistä oli naisia ja lapsia.


title: Iroquois Theatren palo

text: Iroquois Theatre -teatteri, jota pidettiin "täysin palovarmana", sijaitsi West Randolph Streetillä Chicagon North Sidellä. Onnettomuusiltana kaikki 1 724 paikkaa olivat täynnä ja seisomapaikoilla oli 200 lisää. Kipinästä syttyneet verhot paloivat nopeasti, minkä jälkeen satoja tukehtui palokaasuihin. Toiset tallautuivat paniikissa pakoa yrittäneiden jalkoihin. Huolimatta uloskäyntien sulkemisesta ja selkeistä laiminlyönneistä ketään ei asetettu vastuuseen palon jälkeen.


title: Janus Dissing Rathke

text: Janus Dissing Rathke (25. heinäkuuta 1991) on tanskalainen näyttelijä, joka teki läpimurtonsa elokuvassa "Martinin unelma" vuonna 2006.


title: Janus Dissing Rathke

text: Rathke tunnetaan Tanskassa myös nuorena laulajana. Hän on ollut mukana vain kolmessa elokuvassa, mutta on silti saanut suuren suosion Tanskassa.


title: Granada CF

text: Granada Club de Fútbol on espanjalainen jalkapalloseura Granadasta Andalusiasta. Sen edustusjoukkue pelaa maan toiseksi korkeimmalla sarjatasolla Segunda Divisiónissa.


title: Granada CF

text: Seura perustettiin nimellä Club Recreativo Granada vuonna 1931. Seuran joukkue on pelannut Espanjan korkeimmalla sarjatasolla Primera Divisiónissa kaikkiaan 23 kautta vuosina 1941–1945, 1957–1961, 1966–1967, 1968–1976 ja 2011–2017. Parhaimmillaan se sijoittui sarjan kuudenneksi kausina 1971–1972 ja 1973–1974. Viimeisimmän korkeimmalta sarjatasolta putoamisen jälkeen Granada pelasi enimmäkseen kolmanneksi korkeimmalla sarjatasolla Segunda División B:ssä, mutta käväisi 2000-luvun alussa talousvaikeuksien vuoksi myös Tercera Divisiónissa. Kausina 2009–2011 joukkue saavutti kaksi peräkkäistä sarjanousua ja nousi Segunda B:stä Primeraan, jossa se pelaa kaudella 2011–2012 ensimmäistä kertaa 35 vuoteen. Espanjan cupissa eli silloisessa Copa del Generalísimossa Granada ylsi vuonna 1959 loppuotteluun, jossa se hävisi Barcelonalle maalein 4–1.


title: Granada CF

text: Seuran organisaatiomuoto muutettiin kesällä 2009 niin sanotuksi urheiluosakeyhtiöksi ("sociedad anónima deportiva"), jonka pääomistajaksi tuli italialainen Pozzon perhe, joka omistaa myös Udinesen.


title: Townsendinmaaorava

text: Townsendinmaaorava ("Tamias townsendii" tai "Neotamias townsendii") on maaoravien sukuun kuuluva jyrsijä, joka elää pääosin Pohjois-Amerikan luoteismetsissä. Laji sai nimensä yhdysvaltalaiselta luonnontieteilijältä John Kirk Townsendilta.


title: Townsendinmaaorava

text: Nisäkäsnimistötoimikunta ehdotti lajin uudeksi suomenkieliseksi nimeksi "oregonintikutakua", mutta suomen kielen lautakunta ei pitänyt tällaista muutosta perusteltuna.


title: Niels-Christian Holmstrøm

text: Niels-Christian Holmstrøm (s. 23. helmikuuta 1947) on tanskalainen jalkapallovalmentaja ja entinen hyökkääjä. Hän on toiminut urallaan myös FC Kööpenhaminan urheilutoimenjohtajana ja Tanskan maajoukkueen konsulttina. Nykyään hän toimii Kjøbenhavns Boldklubin puheenjohtajana.


title: Niels-Christian Holmstrøm

text: Holmstrøm aloitti pelaajauransa Kjøbenhavns Boldklubissa 1967 ja oli jo seuraavalla kaudella joukkueen sekä koko liigan paras maalintekijä KB:n juhliessa mestaruutta. Nuori hyökkääjä nousi jo vuonna 1968 Tanskan maajoukkueeseen debytoiden joulukuussa ottelussa Irlantia vastaan. Holmstrømin maajoukkueura jäi tauolle 1969, kun hän siirtyi ammattilaiseksi Alankomaihin ADO Den Haagin joukkueeseen. Tuolloin ammattilaispelaajilla ei ollut asiaa maajoukkeeseen. Hän pelasi Alankomaissa myös HFC Haarlemissa, mutta kärsi loukkaantumisesta, jonka piti päättää koko hänen uransa.


title: Niels-Christian Holmstrøm

text: Holmstrøm palasi kotimaahansa ja pelasi KB:ssä voittaen Tanskan mestaruuden 1974. Hän palasi myös maajoukkueeseen 1973 ja toimi myös maajoukkueen kapteenina. Mestaruuskauden jälkeen hän siirtyi Ranskaan FC Girondins de Bordeaux'hon, jossa pelasi uransa kolme viimeistä vuotta. Tanskan maajoukkueen ammattilaiskielto oli purettu 1971 ja Holmstrøm jatkoi myös maajoukkueessa marraskuuhun 1976 saakka.Pelaajauransa jälkeen Holmstrøm siirtyi Kastrup BK:n päävalmentajaksi 1978 ja tuli seuraavana vuonna valituksi Tanskan vuoden valmentajaksi. Hän toimi myös Boldklubben 1903:n ja KB:n päävalmentajana, kunnes ilmoitti lopettavansa valmennusuransa 1986.


title: Niels-Christian Holmstrøm

text: Vuonna 1999 Holmstrøm siirtyi FC Kööpenhaminan palvelukseen urheilutoimenjohtajaksi. Syyskuussa 2001 hän nousi kahden ottelun ajaksi seuran päävalmentajaksi Kent Karlssonin äkillisen lähdön vuoksi. Hän toimi 2000-luvun menestysseuran urheilutoimenjohtajana vuoteen 2006 saakka. Tuona aikana seura voitti neljä Tanskan mestaruutta.


title: Niels-Christian Holmstrøm

text: Jätettyään FCK:n Holmstrøm on toiminut seuran palveluksessa konsultin tehtävänä. Lisäksi hän on toiminut vastaavissa tehtävissä Tanskan maajoukkueessa. Nykyään hän kuuluu myös UEFA:n seurafooruumiin, jossa hän on KB:n puheenjohtajana.


title: Vastakuva

text: Vastakuva on elokuvatekniikka, jossa kuvataan vuorotellen kahta henkilöä, jotka katsovat toisiaan. Vastakuvaa käytetään erityisesti keskustelukohtauksissa. Jatkuvuusleikkauksessa ensimmäinen kuvattava hahmo katsoo yleensä vasempaan ja toinen oikeaan.


title: Vastakuva

text: Yleensä vastakuvat kuvataan toisen henkilön olan ylitse. Tällaisia kuvia kutsutaan ulkoisiksi vastakuviksi. Jos kumpikin hahmo on yksittäisessä kuvassa yksin, niin hahmot yhdistetään toisiinsa katseella. Vastakuvista pyritään saamaan toisensa kaltaiset. Mittakaava, sommittelu ja kuvakulmat ovat samat molempia henkilöitä esittävissä kuvissa.


title: Tamias alpinus

text: Tamias alpinus eli Neotamias alpinus on maaoravien sukuun kuuluva jyrsijä, joka painaa noin 80 grammaa. Nisäkäsnimistötoimikunta ehdotti lajin suomenkieliseksi nimeksi "sierranevadantikutakua".


title: Smile (Michael Jacksonin kappale)

text: Smile on Michael Jacksonin coveroima versio Charlie Chaplinin samannimisestä kappaleesta, joka julkaistiin singlenä 20. tammikuuta 1998, mutta pian julkaisun jälkeen se vedettiin pois markkinoilta. Smilen vähäisen saatavuuden takia siitä on tullut yksi harvinaisimmista ja arvokkaimmista Jackson tuotteista.


title: Kaiken keskellä yksin

text: Kaiken keskellä yksin () on Dean Koontzin 1996 julkaistu kauhu- jännitysromaani. Kirja julkaistiin suomeksi Book Studion kustantamana; Tarmo Haaralan suomentamana 1997.


title: Kaiken keskellä yksin

text: Chyna Shephard, jolla on ollut karu lapsuus, joutuu yhtäkkiä vaaralliseen tilanteeseen opiskelijakaverinsa luona, kun vieras mies tappaa Lauran ja tämän vanhemmat. Mies ei tiedä, että Chyna on talossa ja aikoo lähteä pois matkailuautolla vieden Lauran ruumiin mukanaan. Chyna päättää kostaa ystävänsä kuoleman ja menee mukaan matkailuautoon miehen huomaamatta. Matkalla Chyna saa tietää, että mies pitää Ariel-nimistä tyttöä vankinaan ja päättää pelastaa tämän.


title: Kaiken keskellä yksin

text:
Kirjan päähenkilö. Omaa ruskeat lyhyet hiukset. On joutunut kestämään paljon äitinsä monien miesystävien takia, eikä siksi luota kehenkään. Kova lapsuus on koulinut hänestä itsenäisen taistelijan.
Chynan ainoa ystävä, joka kuolee kirjan alussa. Hänellä on vaaleat hiukset ja hän on hyvin kaunis.
Kirjan "pahis", sekopää, joka tappaa ihmisiä silkasta mielihyvän tunteesta. Hän on hämmästyttävän komea.
Vessin vangitsema 16-vuotias tyttö, jolla on pahoja traumoja vankina olemisesta, eikä puhu. Hänen vaaleat hiuksensa ovat pitkät.


title: Je ne sais quoi

text: Je ne sais quoi on islantilaisen Hera Björkin esittämä kappale, joka edusti Islantia vuoden 2010 Eurovision laulukilpailussa. Kappale sijoittui kilpailun finaalissa 19. sijalle 41 pisteellä.


title: Je ne sais quoi

text: Vaikka kappaleen nimi on ranskaa (suom. 'en tiedä mikä', so. 'jokin'), lauletaan se paria lausetta lukuun ottamatta englanniksi. Kappaleesta on tehty myös kokonaan ranskankielinen versio.


title: Luettelo Kauhajoen Karhussa pelanneista koripalloilijoista

text: Tämä on luettelo Kauhajoen Karhun miesten edustusjoukkueessa Korisliigaa tai koripallon I-divisioonaa vähintään yhden ottelun pelanneista koripalloilijoista. Taulukon ottelumäärät päivitetty kauden 2016–2017 jälkeen.


title: Nino Niederreiter

text: Nino Niederreiter (s. 8. syyskuuta 1992 Chur, Sveitsi) on sveitsiläinen jääkiekkoilija, joka pelaa NHL-joukkue Carolina Hurricanesissa. New York Islanders varasi hänet viidentenä pelaajana ja ensimmäisenä eurooppalaisena . Niederreiterin varausnumero on kaikkien aikojen pienimmällä varausvuorolla varattu sveitsiläispelaajalta. Hänen pelityyliään on kuvattu voimahyökkääjäksi. Niederreiterin vahvuuksiin kuuluvat iso koko, maalintekotaito ja pelirohkeus. Hänen heikkouksiinsa kuuluu loukkaantumisherkkyys. Niederreiterin kausipalkka on 2 666 667 dollaria.


title: Nino Niederreiter

text: Niederreiter on HC Davosin kasvatti. Hän pääsi pelaamaan Davosin National League A:n joukkueessa kolme playoff-ottelua keväällä 2009 ja hän voitti Sveitsin mestaruuden. Niederreiter keräsi otteluissaan yhden syöttöpisteen. Kesällä 2009 WHL-joukkue Portland Winterhawks varasi Niederreiterin toisena pelaajana. Hän teki kaudella 2009–2010 WHL:n runkosarjassa tehot 36+24=60 ja oli toiseksi tehokkain eurooppalaispelaaja Brandon Wheat Kingsin Toni Rajalan jälkeen. Winterhawksissa Niederreiter oli joukkueensa paras maalintekijä ja neljänneksi paras pistemies. Niederreiter edusti Team Orria CHL Top Prospects Gamessa. Hänet valittiin kauden päätteeksi WHL:n läntisen konferenssin toiseen tähdistökentälliseen.


title: Nino Niederreiter

text: KHL-joukkue Avangard Omsk varasi Niederraiterin kesällä numerolla 90. NHL:ään hänet varattiin vuoden 2010 varaustilanteen viidentenä pelaajana ja ensimmäisenä eurooppalaisena. Hänet varasi New York Islanders. NHL:n kykyjenetsijäpalvelu rankkasi Niederreiterin Pohjois-Amerikassa pelaavien pelaajien listan sijalle 14. Niederreiteristä tuli historian korkein sveitsiläisvaraus ja ennen häntä ennätyksen haltija oli Michel Riesen, joka varattiin 14:ntenä Edmonton Oilersiin vuonna . NHL:n kykyjenetsijäpalvelu listasi Niederreiterin pohjoisamerikkalaisten kenttäpelaajien viimeisessä rankingissa sijalle 12.


title: Nino Niederreiter

text: Niederreiter aloitti kauden 2010–2011 New York Islandersin NHL-miehistössä, jossa hän teki yhdeksässä ottelussa tehot 1+1=2. Lokakuun 2010 lopulla Niederreiter palasi kehittymään WHL:ään. Hän oli 41 osumallaan Winterhawksin paras maalintekijä ja liigan eniten maaleja tehnyt eurooppalaispelaaja. Kevään 2011 pudotuspeleissä Niederreiter sijoittui tehoilla 9+17=26 pistepörssissä kolmanneksi Kootenay Icen Max Reinhartin ja joukkuetoverinsa Sven Bärtschin kanssa.


title: Nino Niederreiter

text: Kausi 2011–2012 oli Niederreiterin tulokaskausi NHL:ssä ja se toi hänelle 55 runkosarjaottelussa yhden maalin. Hän pelasi kauden aikana myös kuusi ottelua Islandersin farmijoukkue Bridgeport Sound Tigersissa, AHL:ssä.


title: Nino Niederreiter

text: Niederreiter pelasi miesten MM-kilpailuissa vuosina 2010, 2012 ja 2013, joista ensimmäisenä mainitussa turnauksessa hän pelasi jo 17-vuotiaana neljä ottelua. Vuoden 2012 turnaus päättyi Niederreiterillä kuitenkin kuuteen ottelun nilkkavamman takia. Vuonna 2013 Niederreiter voitti MM-kisoista hopeaa, joka on hänen ensimmäinen arvokisamitali. Vuoden 2018 MM-kisoissa hän oli jälleen voittamassa hopeaa. Finaalipeli ratkesi voittolaukauksilla Niederreitterin epäonnistuneeseen yritykseen.


title: Nino Niederreiter

text: Niederreiter pelasi myös alle 20-vuotiaiden MM-kilpailuissa vuosina 2010 ja 2011. Hän teki vuoden 2010 turnauksessa tehot 6+4=10 ja oli ylivoimaisesti Sveitsin paras pistemies ja maalintekijä. Niederreiter teki kaksi kertaa enemmän pisteitä, kuin joukkueen sisäisessä pistepörssissä toiseksi sijoittunut Patrick Geering (0+5=5). Koko kisojen pistepörssissä seitsemänneksi sijoittunut Niederreiter valittiin kisojen tähdistökentälliseen. Sveitsi sijoittui neljänneksi. Vuoden 2011 turnauksessa hän toimi joukkueen kapteenina. Niederreiter teki vain tehot 2+2=4, mutta ne riittivät Sveitsin sisäisen pistepörssin toiseen sijaan.– 6. sija


title: Nino Niederreiter

text: Vuosina 2008 ja 2009 Niederreiter pelasi alle 18-vuotiaiden MM-kilpailuissa. Hän oli vuoden 2009 kilpailuissa Sveitsin paras pistemies Reto Schäppin kanssa. Molemmat tekivät tehot 3+3=6. Niederreiter valittiin joukkueen top-3-pelaajaksi.


title: Substantiivitauti

text: Substantiivitauti on ymmärtämistä haittaava lauserakenneilmiö, jossa yksinkertainen predikaatti korvataan abstraktisubstantiivin ja merkitykseltään kalpean verbin liitolla. Suomen kielessä tällaisia verbejä ovat esimerkiksi olla, tehdä, suorittaa, osoittaa, toteuttaa, toteutua, tapahtua, ilmetä, vaikuttaa. Esimerkiksi "naimattomien naisten määrä osoittaa lisääntymistä", "pyykin ulkokuivausta suoritetaan" ja "toteutetaan hintojen korotus" ovat substantiivitautisia lauseita. Sanonnat olisivat luontevampia ja ytimekkäämpiä, jos käytettäisiinkin sen sijaan verbejä, jotka yksin sanovat saman asian: "naimattomien naisten lukumäärä kasvaa", "pyykkiä kuivatetaan ulkona" ja "korotetaan hintoja".


title: Substantiivitauti

text: Saksalainen kirjailija Ludwig Reiners sanoi, että verbi on lauseen selkäranka, joka katkeaa, jos toiminta puristetaan substantiiviksi ja predikaatiksi otetaan "yleisverbi". Substantiivitaudin vaivaamassa virkkeessä verbi ei ole lauseen ydin vaan pelkkä välttämätön paha.


title: Substantiivitauti

text: On kuitenkin eräitä ilmaisuja, joissa verbistä johdetun abstraktisubstantiivin ja merkitykseltään kalpeamman verbin liiton käyttö on parempi vaihtoehto kuin vastaavan pelkän verbin käyttö. Esim. lause "hän tappoi" (surmasi) "itsensä" kuulostaa niin karkean suorasukaiselta, että asia usein ilmaistaan kiertoteitse kalpeammalla verbillä ja abstraktisubstantiivilla: "hän teki itsemurhan".


title: Benjamin Christensen

text: Benjamin Christensen (28. syyskuuta 1879 Viborg, Tanska – 2. huhtikuuta 1959 Kööpenhamina, Tanska) oli tanskalainen ohjaaja ja näyttelijä, joka työskenteli sekä elokuvissa että teatterissa. Hänen tunnetuin ohjaustyönsä on "Noita" (1922) ja valkokangasesiintyminen Carl Theodor Dreyerin elokuvassa "Naisen orja" (1924).


title: Benjamin Christensen

text: Christensen aloitti näyttelijän opinnot Tanskan kuninkaallisessa teatterissa 1901. Hän näytteli vuoteen 1907 asti Århusin teatterissa ja Kööpenhaminassa Folkteatretissa. Christensen jätti teatterin 1907 ja siirtyi ranskalaisen samppanjanvalmistajan Lansonin edustajaksi. Elokuvauransa hän aloitti 1912. Christensen esiintyi muutamassa elokuvassa muttei ollut tyytyväinen näiden taiteelliseen laatuun. Hän saikin seuraavaksi ohjattavakseen elokuvan, ja hänen ensimmäinen elokuvansa oli "Salaperäinen X" ("Det hemmelighedsfulde X") vuodelta 1914. Kaksi vuotta myöhemmin ilmestyi "Koston yö" ("Hævnens Nat"). Kummankaan elokuvan tarina ei ollut erityisen kiinnostava, mutta Christensin elokuvien taiteelliset ansiot saivat huomattavia kehuja. Christensen esitti molemmissa elokuvissa myös pääroolia.


title: Benjamin Christensen

text: Christensen teki kaksi vuotta taustatutkimusta seuraavaa elokuvaansa varten. Hän tutki vuodet 1919–1921 noituuden ja satanismin historiaa. Christensenin päätyönä pidetäänkin vuonna 1922 valmistunutta "Noitaa", joka ainutlaatuinen elokuva, joka on uraauurtava työ sekä dokumentti- että fiktioelokuvan parissa. "Noidassa" Christensen esitti elokuvataiteen keinoin ihmiskunnan historian synkempiä aiheita.


title: Benjamin Christensen

text: "Noidan" jälkeen Christensen teki sopimuksen saksalaisen Ufan kanssa. Hän ohjasi Ufalle kolme elokuvaa. Christensen esitti kuitenkin myös pääroolia maanveljensä Dreyerin elokuvassa "Naisen orja". Vuonna 1925 Christensen siirtyi Hollywoodiin, jossa hänen uransa ei missään vaiheessa kantanut kunnolla. Hollywoodissa Christensen ohjasi lopulta kuusi elokuvaa, ja hän palasi Tanskaan vuonna 1930. Vasta yhdeksän vuotta myöhemmin elokuvayhtiö Nordisk Films Kompagni palkkasi hänet. Christensen ohjasi Nordisk Filmille vuonna 1939 elokuvan "Avioeron lapsi", joka tuotti hyvin lippuluukuilla. Kriitikot eivät kuitenkaan lämminneet elokuvalle. Tämän jälkeen hän ohjasi vielä kolme elokuvaa.


title: Benjamin Christensen

text: Christensenin viimeinen elokuva oli "Damen Med de Lyse Handsker", joka oli häneltä paluu mykkäelokuvan melodramaattiseen tyyliin. Se oli vakoojajännäri, joka epäonnistui täydellisesti. Christensen jätti sen jälkeen julkisuuden. Hän työskenteli lopun elämäänsä eristyksissä pienen kööpenhaminalaisen elokuvateatterin johtajana.


title: Mikael Granlund (jääkiekkomaalivahti)

text: Mikael Granlund (s. 27. helmikuuta 1971 Helsinki) on entinen suomalainen jääkiekkomaalivahti, joka pelasi SM-liigassa 26 ottelua vuosina 1991–1994. Hän voitti HIFK:n riveissä pronssimitalin kaudella .


title: Mikael Granlund (jääkiekkomaalivahti)

text:
Mikael Granlund aloitti jääkiekon Espoossa, EJK:ssa, mutta siirtyi HIFK:hon jo 9-vuotiaana. B-juniori-ikäisenä hän vaihtoi Grankulla IFK:hon. Kausi 1990–1991 sujui I-divisioonassa GrIFK Hockeyssä ja kauden päätteeksi Granlund oli myös mukana nuorten maailmanmestaruuskilpailuissa Kanadassa.
Kaudeksi Granlund siirtyi SM-liigan Turun Palloseuraan (TPS). Kesken kauden hän siirtyi HIFK:hon. HIFK oli runkosarjan päätteeksi kuudes ja kohtasi puolivälierissä TPS:än. HIFK päätti kauden ottamalla pronssimitalit.


title: Mikael Granlund (jääkiekkomaalivahti)

text:
Granlund jatkoi HIFK:ssa myös kausilla 1992-1993 ja 1993-1994.
Hän edusti Suomen A-maajoukkuetta 3 ottelussa kaudella 1993 (Deutschland-Cup).


title: Mikael Granlund (jääkiekkomaalivahti)

text: Kaudet 1994–1995 ja 1995–1996 Granlund pelasi Ranskassa Gap HC:ssa. Ranskasta Granlund siirtyi Saksan Heilbronner Falkeniin, jossa pelasi kauteen 1999-2000 asti.


title: Mikael Granlund (jääkiekkomaalivahti)

text: Granlund siirtyi kaudeksi 2000–2001 Väsby IK:hon, Ruotsin jääkiekon I-divisioonaan. Kyseisen kauden jälkeen Granlund päätti uransa.


title: Oguchi Onyewu

text: Oguchialu Chijioke Onyewu (s. 13. toukokuuta 1982 Washington) on yhdysvaltalainen jalkapalloilija, pelipaikaltaan keskuspuolustaja. Onyewu edustaa portugalilaista Sportingia ja on pelannut Yhdysvaltain maajoukkueessa.


title: Oguchi Onyewu

text: Onyewu aloitti ammattilaisuransa vuonna 2002, kun hän siirtyi Ranskan Ligue 1:ssä pelaavaan Metziin. Vuonna 2003 hänet lainattiin belgialaiseen La Louvièreen, josta hän siirtyi Standard Liègeen vuotta myöhemmin. Siellä hänet valittiin muun muassa vuoden ulkomaiseksi pelaajaksi.


title: Oguchi Onyewu

text: Joulukuussa 2006 Onyewu valittiin Yhdysvaltojen vuoden jalkapalloilijaksi. Hän kirjoitti lainasopimuksen tammikuussa 2007 Newcastle Unitedin kanssa. Onyewu debytoi Valioliigassa Fulhamia vastaan. Uuden valmentajan saavuttua Onyewun peliaika väheni ja Newcastle päätti olla tekemättä sopimusta hänen kanssaan. Tämän jälkeen Onyewu palasi Standardiin, jossa hän pelasi vakuuttavasti. Hän oli tärkeä osa joukkuetta sen voittaessa mestaruuden kaudella 2007–2008. Hänet valittiin toisen kerran tähdistökentälliseen. Hyvä vire jatkui myös seuraavalla kaudella, kun hän voitti toisen peräkkäisen mestaruutensa.


title: Oguchi Onyewu

text: Onyewu teki kolmevuotisen sopimuksen Milanin kanssa heinäkuussa 2009. Onyewu pelasi virallisen debyyttinsä Milanin paidassa Mestarien liigassa Zürichiä vastaan, kun hän korvasi Alessandro Nestan. Onyewun kausi meni pilalle loukkaantumisten vuoksi – hän pelasi vain yhdessä liigaottelussa kaudella polvivamman vuoksi. Kauden lopussa Onyewun sopimusta laajennettiin yhdellä vuodella.


title: Oguchi Onyewu

text: Onyewu on ollut Yhdysvaltain maajoukkueen vakiopelaajia ja pelannut kaikkiaan 69 A-maaottelua sekä tehnyt niissä kuusi maalia vuosina 2004–2014. A-maajoukkueen lisäksi hän on edustanut Yhdysvaltojen nuorisomaajoukkueita ja pelannut nuorten MM-kilpailuissa vuonna 2001. Onyewu debytoi A-maajoukkueessa lokakuussa 2004 Panamaa vastaan. Onyewu pelasi MM-kilpailuissa 2006 ja oli avauskokoonpanossa kaikissa Yhdysvaltojen peleissä. Yhdysvallat ei kuitenkaan päässyt jatkoon alkulohkosta, kun se hävisi Ghanalle 2–1. Vuoden 2009 Maanosaliittojen cupissa Onyewyn Yhdysvallat eteni finaaliin Brasiliaa vastaan, jolle se kuitenkin hävisi 3–2. Maajoukkueurallaan hän on voittanut kahdesti CONCACAF Gold Cupin; vuosina 2005 ja 2007. Onyewu valittiin Yhdysvaltojen joukkueeseen vuoden 2010 MM-kisoihin, jotka olivat hänelle toiset MM-kisat.


title: Oguchi Onyewu

text:
Standard Liège
Maajoukkue
Henkilökohtaiset


title: Vieno Nikander

text: Vieno Nikander (26. heinäkuuta 1905 Turku – 1969) oli suomalainen jalkapalloilija.


title: Vieno Nikander

text: Keskustukena ja hyökkääjänä pelannut Nikander edusti urallaan Turun Palloseuraa. Hän oli mukana perustamassa seuraa, ja voitti sen riveissä Suomen mestaruuden 1928. Kaikkiaan Nikander pelasi viiden mestaruussarjakauden aikana 47 ottelua, joissa hän teki 12 maalia.


title: Vieno Nikander

text: Nikander pelasi Suomen maajoukkueessa yhden maaottelun vuonna 1925.


title: Fredrik Sjöström

text: Fredrik Sjöström (s. 6. toukokuuta 1983 Färgelanda, Ruotsi) on ruotsalainen jääkiekkoilija, joka siirtyi kesken kauden 2011–2012 Elitserienin Frölundaan. Pelipaikaltaan hän on oikea laitahyökkääjä.


title: Fredrik Sjöström

text: Sjöström aloitti uransa Ruotsin Elitserienissä Västra Frölundan riveissä kaudella 2000–2001. Phoenix Coyotes varasi Sjöströmin vuoden varausnumerolla 11. Hän aloitti pelaamisen seuran riveissä kaudella . Vuonna 2008 Sjöström aloitti pelaamaan New York Rangers -seuran riveissä. Hän pelasi myös playoff-kierrokset. Kaudeksi Sjöström siirtyi Calgary Flamesiin, joista hän siirtyi seuraavaksi Toronto Maple Leafsiin.


title: Fredrik Sjöström

text: Pelattuaan 10 kautta Pohjois-Amerikassa Sjöström palasi Ruotsiin. Hän ehti pelaamaan yhteensä 489 NHL-ottelua, pääasiassa puolustavassa roolissa. Kesällä 2011 hän teki sopimuksen Elitserienissä pelaavan Färjestadin kanssa. Färjestad vapautti 20 pelin jälkeen Sjöströmin sopimuksestaan, kun hän oli tehnyt vain yhden maalin ja saanut viisi pistettä. Tämän jälkeen Sjöström teki kolmivuotisen sopimuksen Frölunda HC:n kanssa.


title: Sanaan kansainvälinen lentoasema

text: Sanaan kansainvälinen lentoasema () on Jemenin pääkaupunkia palveleva kansainvälinen lentoasema. Lentoasema sijaitsee seitsemän kilometrin päässä Sanaasta ja se toimii solmukohtana maan kansalliselle lentoyhtiölle Yemenialle. Lentoasemalla on yksi 3,3 kilometriä pitkä ja 45 metriä leveä kiitotie, joka on varustettu ILS-lähestymisjärjestelmällä.


title: Sanaan kansainvälinen lentoasema

text: Lentoasema tunnetaan myös nimellä El Rahaban kansainvälinen lentoasema.


title: Mohamed Fakhir

text: Mohamed Fakhir (s. 19. lokakuuta 1953 Casablanca) on marokkolainen jalkapallovalmentaja ja entinen jalkapalloilija. Kesäkuusta 2012 lähtien hän on toiminut Raja Casablancan päävalmentajana.


title: Mohamed Fakhir

text: Fakhir edusti koko uransa ajan synnyinkaupunkinsa seuraa Raja Casablancaa vuosina 1972–1982. Tuona aikana hän juhli kahdesti Marokon cupin voittoa.Fakhir aloitti valmentamisen vuonna 1983 toimiessaan vanhan seuransa Raja Casablancan juniorivalmentajana. Sittemmin hän toimi kaudet 1992–1993 ja 1993–1994 edustusjoukkueen päävalmentajana. Tuona aikana Raja Casablanca sijoittui toiseksi häviten sarjan voittaneelle WA Casablancalle kahdeksalla pisteellä. Toisella kaudellaan joukkue jäi neljänneksi ja Fakhir palasi takaisin junioreiden pariin vuonna 1994.


title: Mohamed Fakhir

text: Fakhir palasi takaisin päävalmentajaksi kaudella 1999–2000 Marokon alasarjassa pelanneeseen RS Settatin valmentajaksi. Matka jatkui yhden kauden jälkeen Union Sidi Kacemiim. Kesällä 2001 hän allekirjoitti kahden vuoden sopimuksen Hassania Agadirin kanssa, joka oli edellisellä kaudella 2000–2001 vähällä pudota pääsarjasta. Fakhirin johdolla Hassania Agadir juhli kahdesti peräkkäin Marokon mestaruutta. Menestyksen myötä viimeksi vuonna 1989 Marokon mestaruuden voittanut FAR Rabat palkkasi hänet joukkueen uudeksi päävalmentajaksi kesällä 2003. Fakhir oli kolme kautta joukkueen peräsimessä ja saavutti ensimmäisellä kaudellaan hopeaa häviten mestaruuden Raja Casablancalle vain maalieron turvin. Seuraavalla kaudella 2004–2005 FAR Rabat ottikin yhdennentoista mestaruutensa kuudentoista vuoden tauon jälkeen, kahden pisteen erolla toiseksi tulleeseen Raja Casablancaan. Fakhirin viimeinen kausi FAR Rabatin peräsimessä toi toisen kerran hopeaa häviten mestaruuden tällä kertaa Wydad Casablancalle.


title: Mohamed Fakhir

text: Menestyksen myötä Fakhir nimitettiin tammikuussa 2006 Marokon maajoukkueen uudeksi päävalmentajaksi ranskalaisen Philippe Troussierin tilalle. Fakhir joutui valmentamaan maataan suoraan vuoden 2006 Afrikan mestaruuskisoissa, jossa se jäi alkulohkoon. Hän jatkoi tehtävässään myös vuoden 2008 Afrikan kisojen karsinnoissa ja onnistui luotsaamaan maansa kisoihin, mutta sai karsintojen jälkeen potkut elokuussa 2007.


title: Mohamed Fakhir

text: Sittemmin Fakhir toimi hetkellisesti vuonna 2008 Moghreb Tétouanin valmentajana, josta hän siirtyi FAR Rabatin valmentajaksi kaudella 2008-2009. Edellisellä kaudella joukkue juhli mestaruutta, mutta tällä kertaa Fakhirin johdolla joukkue sijoittui kolmanneksi Marokon pääsarjassa. Seuraavalla kaudella hän jätti joukkueen kesken kauden ja siirtyi takasin Moghreb Tétouanin valmentajaksi.


title: Mohamed Fakhir

text: Toukokuussa 2010 Fakhir siirtyi tunisialaisen ES Sahelin päävalmentajaksi. Hän jätti seuran kuitenkin jo lokakuussa siirtyen kotimaahansa Raja Casablancan päävalmentajaksi. Fakhirin valmennuksessa joukkue voitti kaudella 2010–2011 historian kymmenennen Marokon mestaruuden. Heinäkuussa 2011 hän erosi tehtävästään.


title: Mohamed Fakhir

text: Kesäkuussa 2012 Fakhir palasi Raja Casablancan päävalmentajaksi. Hän johdatti seuran Marokon mestariksi kauden 2012–2013 päätteeksi, jonka myötä Raja Casablanca pääsi edustamaan isäntämaa Marokkoa Seurajoukkueiden MM-kilpailuihin. Fakhir jätti tehtävänsä marraskuussa 2014 valmennettuaan vain kymmenen ottelua Marokon pääsarjassa kaudella 2013–2014.


title: Kent Karlsson

text: Kent Karlsson (s. 25. marraskuuta 1945) on ruotsalainen jalkapallovalmentaja ja entinen puolustaja.


title: Kent Karlsson

text: Karlsson aloitti pelaajauransa IFK Eskilstunassa 1963, mutta teki lopullisen läpimurtonsa Åtvidabergissä 1970-luvulla. Hän kuului joukkueensa avainpelaajiin, kun ÅFF voitti kaksi peräkkäistä Ruotsin mestaruutta 1972 ja 1973. Toisen mestaruuskauden jälkeen Karlsson nous Ruotsin maajoukkueeseen ja oli mukana MM-kisoissa 1974 ja 1978. Hänet valittiin Ruotsin parhaaksi jalkapalloilijaksi 1975.


title: Kent Karlsson

text: Karlsson jätti ÅFF:n 1976 ja palasi Eskilstunaan, jossa lopetti uransa 1980.Pelaajauransa jälkeen Karlsson on tehnyt pitkän uran valmentajana. Hän aloitti vuonna 1981 IK Bragen päävalmentajana ja luotsasi debyyttikaudellaan seuran Allsvenskanissa neljänneksi, mikä on seuran paras sijoitus. Hän siirtyi 1983 norjalaisen Brynen päävalmentajaksi, mutta palasi Ruotsiin jo 1985. Hänestä tuli IFK Norrköpingin päävalmentaja ja menestystä tuli. Karlssonin johdolla seura oli Allsvenskanissa hopealla 1987, voitti seuraavana vuonna cupin mestaruuden ja kaudella 1989 Ruotsin liigamestaruuden 23 vuoden tauon jälkeen. Mestaruuskauden jälkeen Karlsson siirtyi Norjaan, jossa valmensi Kongsvingeriä yhden kauden. Parhaaksi saavutukseksi jäi cupin välieräpaikka.


title: Kent Karlsson

text: Kongsvingeristä Karlsson siirtyi tanskalaisen Lyngby BK:n päävalmentajaksi. Hänen johdollaan seura sijoittui heti kaudella 1991 Tanskan liigassa hopealle ja 1992 tuli mestaruus. Mestaruuskauden jälkeen Karlsson jätti seuran ja valmensi kaudella 1993 Örebrota. Hän palasi vanhaan seuraansa IFK Norrköpingiin kaudeksi 1995 ja valmensi tämän jälkeen IK Sleipneriä. Heinäkuussa 1997 hän palasi Tanskaan siirtyen FC Kööpenhaminan päävalmentajaksi. Hän luotsasi seuran liigassa kolmanneksi ja jätti tehtävänsä syyskuussa 1998 kehnon alkukauden vuoksi. Hän palasi Sleipneriin jälleen vuonna 2000 ja kesällä 2001 jälleen FC Kööpenhaminaan. Toinen pesti seurassa jäi kuitenkin vieläkin lyhyemmäksi hänen erottua tehtävistään jo elokuussa.


title: Kent Karlsson

text: FCK-pestinsä jälkeen hän on valmentanut Superettanissa. Parhaaksi saavutukseksi on jäänyt Ruotsin cupin finaalipaikka Åtvidabergin kanssa 2005. Division 1:ssa pelaavan IK Sleipnerin päävalmentajaksi hän palasi kaudeksi 2010. Karlsson jätti tehtävänsä jo heinäkuussa 2010.


title: Teemu Kesä

text: Teemu Kesä (s. 7. kesäkuuta 1981 Helsinki, Suomi) on suomalainen entinen jääkiekkoilija, pelipaikaltaan puolustaja. Kesä tunnetaan kovasta pelityylistään.


title: Teemu Kesä

text: Kesä kärsi uransa aikana useista loukkaantumisista. Niihin sisältyvät muun muassa polvivammat 2002 ja 2004 sekä aivotärähdys 2011. Myöhemmin vuonna 2011 hän loukkasi olkapäänsä harjoitusottelussa, mutta jatkoi pelaamista siitä huolimatta ja lopulta olkapää jouduttiin leikkaamaan.


title: Teemu Kesä

text:
Kesä pelasi pelasi Tampereen Ilveksen A-junioreissa ja B-junioreissa, Tapparan C-junioreissa ja Rauman Lukon A-junioreissa. Kaikissa näissä Kesä pelasi yhteensä 122 ottelua ja teki pisteet 13+23=36.
Liigassa Kesä pelasi ensimmäisen kerran kaudella 1999–2000 Tampereen Ilveksen paidassa ja silloinkin vain 5 ottelua. Ilves ei pitänyt Kesän otteista ja passitti tämän takaisin junioreihin jossa tämä pelasi kaksi kautta ja lähti sitten koittamaan onneaan Vaasan Sportiin josta tämä lähti myös jo yhden kauden jälkeen Raumalle jossa odotti Lukon liigajoukkue. Raumalla hän viipyi kolme kautta ja kaikilla kausilla sai liigaotteluita tililleen ja niitä kertyi Raumasta 120. Sen jälkeen hän siirtyi New Jersey Devilsin organisaatioon Albany River Ratsiin. Vuonna 2006–2007 Kesä kävi Turun Palloseurassa pelaamassa 16 ottelua. Sen jälkeen hän ehti pelata loppukauden Porin Ässissä. Kumpikaan seuroista ei kuitenkaan pitänyt hänen panoksestaan, joten hän lähti pelaamaan Saksaan.


title: Teemu Kesä

text: Ulkomailla Kesä on pelannut liigoissa AHL, 2. Bundesliga, Al-Bank Liga ja Allsvenskan. Joukkueet joissa hän pelasi ovat Albany River Rats, SC Bietigheim-Bissingen, Odense IK ja Malmö IF. Pisteitä hän teki 185 ottelussa 16+42=58.


title: Teemu Kesä

text: Hän palasi kasvattajaseuraansa Tampereen Ilvekseen kaudella 2010-2011 kaksi kautta kestävällä sopimuksella. Ensimmäisen ylivoimamaalin hän teki ensimmäisessä harjoitusottelussa Espoon Bluesia vastaan. Kauden 2011-2012 jälkeen hänen sopimuksensa umpeutui, mutta hän teki kuitenkin ilveksen kanssa kahden vuoden jatkosopimuksen vuoteen 2014 asti. Kesä pelasi 2013 helmikuun puolesta välistä kauden loppuun lainalla Sveitsissä, Rapperswil-Jona Lakersissa. Kesä ja Ilves purkivat sopimuksensa kauden 2012-2013 päätteeksi. Ilveksessä vietettyjen koolmen kauden aikana Kesä ehti pelata 64 ottelua, joissa teki 10(3+7) pistettä ja istui jäähyaitiossa 175 minuuttia.


title: Teemu Kesä

text: Kesä siirtyi kaudeksi 2013-2014 takaisin Ruotsiin, jossa pelasi Malmö Redhawksissa. Kesä pelasi Redhawksissa myös ennen kuin siirtyi Ilvekseen. Hän lopetti kauden jälkeen uransa ja palasi jälleen Ilvekseen tekemään töitä toimiston puolelle.


title: Autiokirkko

text: Autiokirkko on säännöllisestä jumalanpalvelukäytöstä pois jäänyt kirkkorakennus, joka ei ole enää varsinainen seurakuntakirkko. Autiokirkkoihin kuuluvat myös monet kyläkirkot ja ulkosaariston pienet kappelit sekä entisten ruukkiyhteisöjen kirkot, jotka ruukkiseurakuntien lakkauttamisen jälkeen kuuluvat ruukinkartanoiden historialliseen ympäristöön.


title: Autiokirkko

text: Kirkot jäivät usein autiokirkoiksi nykyajan mukavuuksilla, kuten lämmityksellä, varustettujen ja myös tilavampien uusien kirkkojen rakentamisen myötä. Koska purkamiselta säästyneisiin, mutta käytöstä hylättyihin puukirkkoihin ei ole lisätty lämmityslaitteita, niiden sisätilat ovat säilyneet alkuperäisessä asussa. Kirkonrakentajien tekemät usein taidokkaat rakenteet ja yksityiskohdat ovat näkyvissä. Suurin osa autiokirkoista on seurakuntien omistuksessa. Joitakin autiokirkkoja käytetään kesäkirkkoina ja erityisesti vihkikirkkoina, ja useat ovat kesäisin auki tutustumista varten. Joissakin autiokirkoissa pidetään myös jouluaamun jumalanpalvelus, vaikka kirkko onkin pimeähkö ja jääkylmä.


title: Autiokirkko

text: Ympäristöministeriön ja museoviraston ylläpitämällä sivustolla on lueteltu 39 suomalaista autiokirkkoa. Keskiaikaisia autiokirkkoja on seitsemän, joista Sipoossa ja Keminmaalla keskiaikainen kivikirkko ja uudempi kirkko sijaitsevat samassa avoimessa kulttuurimaisemassa sen historiallisina maamerkkeinä. Tunnettu on myös tuhopolton jälkeen kunnostettu Tyrvään Pyhän Olavin kirkko. Tunnetuimpia puisia autiokirkkoja ovat Pyhämaan uhrikirkko Uudessakaupungissa, Paltaniemen kuvakirkko Kajaanissa, Unescon maailmanperintöluettelon otettu Petäjäveden vanha kirkko ja ”kristikansan suurin puukirkko” Kerimäellä.


title: Autiokirkko

text: Autiokirkot on kulttuurihistoriallisista syistä vapautettu kiinteistöverosta. Verohallinnon julkaisema luettelo autiokirkoista on tyhjentävä ja sisältää 40 kirkkoa.


title: Autiokirkko

text: Luettelossa on verohallinnon määrittelemät 40 kirkkoa.


title: Autiokirkko

text: Ruukinkirkot ovat yksityisomistuksessa lukuun ottamatta Teijon kirkkoa, joka on vuodesta 2010 lähtien kuulunut Salon seurakunnalle.


title: Autiokirkko

text: Kirkot on siirretty alkuperäiseltä sijaintipaikaltaan.


title: Autiokirkko

text: Spitaalihospitaalin kirkko kuuluu Metsähallituksen luontopalveluille.


title: Qayenin maanjäristys 1997

text: Qayenin maanjäristys oli 10. toukokuuta 1997 Khorasanin maakunnassa Iranin pohjoisosassa tapahtunut voimakas maanjäristys. Siitä käytetään myös nimityksiä Ardekulin tai Qaenin maanjäritys. Järistys oli voimakkuudeltaan 7,3 momenttimagnitudia, ja sen keskus sijaitsi noin 270 km etelään Mašhadista Ardekulin kylässä. Järistys oli vuoden kolmas, ja se aiheutti runsaasti tuhoa. 1 567 ihmistä kuoli ja yli 2 300 loukkaantui. Maanjäristys jätti noin 50 000 kodittomiksi tuhoten yli 15 000 kotia. Yhdysvaltain geologisen tutkimuslaitoksen mukaan järistys oli vuoden 1997 tuhoisin. Varsinaista järistystä seurasi noin 155 jälkijäristystä. Järistys sai alkunsa Iranin ja Afganistanin välistä rajaa pitkin kulkevassa siirroksessa tapahtuneesta murtumasta.


title: Qayenin maanjäristys 1997

text: Maanjäristyksen arvioitiin aiheuttaneen tuhoja noin 100 miljoonan dollarin edestä. Alueelle lähetettiin huopia, telttoja, vaatteita ja ruokaa. Lisäksi pelastusryhmiä lähetettiin auttamaan paikallisia vapaaehtoisia pelastustöissä. Maanjäristys tuntui noin 500 000 neliökilometrin suuruisella alueella Mašhadin Kermanin ja Yazdin kaupungeissa. Suurimmat tuhot aiheutuivat noin sadan kilometrin mittaisella kaistaleella järistyskeskuksen ja Birjandin välillä. Maanjäristys aiheutti maanvyörymiä, jotka tuhosivat savesta rakennetut talot. Kokonaisia teitä tuhoutui, ja yhdessä kylässä 110 tyttöä menehtyi kylän koulun sorruttua.


title: Qayenin maanjäristys 1997

text: Alueelle lähetettiin useita tuhansia vapaaehtoisia auttamaan pelastustöissä. Iranin Punainen Puolikuu lähetti 9 000 telttaa, 18 000 huopaa ja ruokaa. Iranin hallitus lähetti yhteensä 80 tonnia tarvikkeita Mashadiin, mistä pelastustöitä koordinoitiin.